text: 1Samantaro Petrus sarato jo Yahya, sadang bi mangecek juwo lai jo urang-urang tu, indak disangko-sangko, inyo tu didatangi dek imam-imam kapalo, sarato jo kumandan panjago Baithullah, sarato jo urang-urang Saduki. 2Inyo tu bi bangih, dek karano, Petrus jo Yahya bi mangatokan kabake urang nan banyak, baraso Isa Almasih lah iduik baliak dari kamatian. Itu manandokan baraso urang nan mati ka iduik baliak. 3Mako, inyo tu manangkok kaduwo urang rasul tu, sudah tu, mamasuakkannyo ka pinjaro. Dek karano ari lah malam, mako, Petrus jo Yahya ditahan di sinan tu sampai bisuaknyo. 4Tapi, urang-urang nan lah mandangakan ajaran rasul-rasul tu, sambuah nan bi picayo. Mako, bilangan inyo tu batambah, sampai manjadi kiro-kiro limo ribu urang. 5Bisuak arinyo tunganai-tunganai Mahkamah Ugamo, pamimpin-pamimpin Yahudi, sarato jo guru-guru ugamo bi bakumpua di Yerusalem. 6Inyo tu bi batamu jo Imam Basa Hanas, sarato jo Kayafas, jo Yahya, jo Aleksander, sarato jo kasadonyo nan tamasuak kaluarga imam basa tu. 7Petrus jo Yahya, dibawok mangadauk kabake inyo tu, mako, inyo tu bi batanyo, ”Baa caronyo kalian mancegakkan urang nan lumpuah tu? Jo kakuatan apo, atau jo kakuwasoan dari siya kalian mampabuweknyo?” 8Petrus nan dikuwasoi dek Roh Allah, manjawauk, ”Angku-angku pamimpin banso, sarato jo angku-angku anggota mahkamah! 9Kami disidangkan kiniko, dek karano babuwek baiak untuak manolong surang urang lumpuah, sudah tu, dek karano angku-angku nak niyo tawu baa caronyo urang tu dicegakkan. 10Mako, katawu-ilah dek angku-angku kasadonyo, baitu pulo, kasadonyo banso Israel musti bi tawu pulo andaknyo, baraso, urang nan kiniko tagak jo tubuah nan siyaik di adok-an angku-angku ko, adolah dek karano kudaraik, sarato jo kuwaso dari Isa Almasih urang Nazaret tu. Angku-angku lah manyalibkan Baliau tu, tapi, Allah lah ma-iduikkan Baliau baliak. 11Isa Almasih ikolah, nan dimukasuikkan dek ayaik Alkitauk nan mangatokan bakcando iko, ’Batu nan indak tapakai dek kalian, oih urang-urang tukang, tanyato manjadi batu nan tarutamu.’ 12Hanyo malalui Isa Almasih sajolah urang dapek disalamaikkan. Dek karano, di muko bumi ko di antaro umaik mukaluak, indak ado doh urang nan lain, nan mandapek kuwaso dari Allah, untuak manyalamaikkan kito.” 13Kasadonyo anggota Sidang Panga-dielan tu bi tacangang, dek maliyek kabaranian Petrus jo Yahya, apo lai inyo tu bi tawu pulo, baraso kaduwo urang rasul tu, adolah urang badarai nan indak basikola. Kamudian, barulah takana dek inyo tu baraso kaduwo urang rasul tu adolah pangikuik Isa Almasih. 14Tapi, inyo tu indak dapek bi mangecek, dek karano urang nan lah dicegakkan tu, ado tagak di sinan tu di adok-an inyo tu, samo-samo jo Petrus, sarato jo Yahya bagai. 15Mako, inyo tu bi manyuruah kaduwo urang rasul tu kaluwa dari ruwang sidang, kamudian, inyo tu bi barundiang. 16Inyo tu bi bakato, ”Apo nan musti kito pabuwek kabake urang nan baduwo ko? Kasadonyo urang nan tingga di Yerusalem lah bi tawu, baraso ado mukjizat nan luwa biaso, nan dipabuwek dek urang nan baduwo ko. Kito indak dapek doh mambantah. 17Tapi, supayo jan pacah kaba tantang kajadian ko, ka tangah urang nan banyak, molah kito garegak urang nan baduwo ko, supayo inyo tu indak dibuliahkan lai mangecek kabake siya-siyanyo, jo mamakai namo Isa Almasih.” 18Mako, urang-urang tu ma-imbau baliak kaduwo urang rasul tu, untuak ma-agiah tawu, baraso inyo tu indak dibuliahkan lai manyabuik namo, atau ma-aja jo namo Isa Almasih. 19Tapi, Petrus jo Yahya bi manjawauk, ”Pikiekanlah sandiri, apo nan elok di adok-an Allah: mamatuahi parentah angku-angku atau mamatuahi parentah Allah. 20Dek karano, kami indak bisa doh baranti mancuritokan, tantang apo nan lah kami liyek, sarato nan lah kami danga.” 21Indak ciyek juwo doh alasan nan dapek dek anggota-anggota sidang tu, untuak ka ma-ukun Petrus jo Yahya. Dek karano itu, inyo patakuik-takuik-i kaduwo urang rasul tu, sudah tu, baru inyo lapehkan, dek karano di kajadian tu, kasadonyo urang bi mamuji-muji Allah. 22Urang nan panyakiknyo lah dicegakkan jo mukjizat tu, umuanyo lah labiah dari ampek puluah tawun. 23Sasudah Petrus jo Yahya dila-pehkan, inyo tu babaliak kabake kanti-kantinyo, sarato mancuritokan kasadonyo, apo nan lah dikatokan dek imam-imam kapalo, sarato jo pamimpin-pamimpin Yahudi tu. 24Sasudah kanti-kantinyo tu bi man-danga curitonyo tu, mako, inyo tu bi sa-ati badowa basamo-samo kabake Allah. Inyo tu bi bakato, ”Oih Tuhan, Angkau-lah nan manjadikan langik jo bumi, sarato lauik jo sagalo isinyo. 25Jo Roh Angkau, Angkau panah mangecek malalui niniak muyang kami, Daud pisuruah Angkau; Angkau mangatokan, ’Baa mangko urang-urang nan indak ba Tuhan Allah, bi bangih; baa mangko banso-banso mambuwek rancangan nan indak bapayidah? 26Rajo-rajo dunia basiyauk-siyauk untuak baparang, pamimpin-pamimpin bi basatu, untuak bi malawan Tuhan, sarato jo Rajo Panyalamaik.’ 27Dek karano, batua Herodes jo Pontius Pilatus, lah ma-adokan parundiangan, jo urang-urang nan indak ba Tuhan Allah, sarato jo urang-urang Israel di kota ko. Inyo tu batamu bamupakaik, untuak ka malawan Isa Almasih, Pisuruah Angkau nan suci tu, nan lah Angkau angkek manjadi Rajo Panyalamaik. 28Inyo tu bi basatu untuak mampabuwek sagalo sasuatu, nan lah Angkau tantukan sajak samulo, baraso itu ka tajadi. Nan Angkau manantukan itu jo kakuwasoan, sarato jo kahandak Angkau sandiri. 29Nan kiniko oih Tuhan, liyeklah, baa bana urang-urang tu mampatakuik-takuik-i kami. Mako, ijinkanlah kami pisuruah-pisuruah Angkau ko, untuak mambaritokan kaba nan dari Angkau ko, jo ati nan indak maraso takuik. 30Turunkanlah kuwaso Angkau, supayo urang nan sakik dicegakkan jo mukjizat-mukjizat, sarato jo sagalo parkaro nan luwa biaso, malalui kakuwasoan, sarato jo kakuatan dari namo Isa Almasih, Pisuruah Angkau nan suci tu.” 31Sasudah inyo tu salasai badowa, ba-oyaklah tampaik inyo bakumpua tu. Inyo tu kasadonyo dikuwasoi dek Roh Allah, mako, timbualah sumangaik nan barani untuak mangecek, tantang barito nan dari Allah. 32Kasadonyo urang nan lah bi ba-iman tu, iduik sa-ati sarato jo sajiwa. Indak surang juwo doh dari inyo tu, nan ma-anggauk apo nan inyo miliak-i adolah miliaknyo sorang. Sagalo sasuatu nan ado dek inyo tu, inyo pakai basamo-samo. 33Jo kuwaso nan gadang rasul-rasul tu mambarikan pangakuan, baraso Isa Almasih lah iduik baliak. Mako, Allah sabana mambarakaik-i iduik inyo tu. 34Indak surang juwo doh dari inyo tu nan bakakurangan. Dek karano, urang nan layi mampunyoi tanah, atau mampunyoi rumah, inyo tu bi manjuwa-i tanahnyo, sarato jo rumahnyo tu; sudah tu, pitih panjuwalannyo tu inyo bawok, 35inyo sarahkan kabake rasul-rasul. Kamudian, pitih tu dibagi-bagikan kabake satiyok urang nan mamaralukan. 36- 37Bakcando itu pulolah Yusuf. Inyo pun manjuwa tanah miliak inyo, mako, pitih panjuwalan tu inyo bawok, inyo sarahkan kabake rasul-rasul. Yusuf ko adolah urang katurunan Lewi dari Siprus; rasul-rasul manamokan inyo Barnabas (aratinyo adolah Pa-ubek rusuah). RIWAYAIK RASUL-RASUL


c: text/html

text: 1Akienyo, oih sudaro-sudaro ambo, andaklah angkau basukocito dek karano angkau lah basatu jo Tuhan. Ambo indak maraso barek doh untuak ma-ulang baliak, apo nan lah ambo tu-lihkan kabake angkau sabalunnyo; dek karano parkaro tu elok untuak kasala-maiktan angkau. 2Ingek-ingeklah ta-radok urang-urang nan mampabuwek sagalo parkaro nan jahek, urang-urang nan patuik dinamokan ’anjiang'. Inyo tu bi mandasak supayo urang-urang di-sunaikkan. 3Padohal kitolah urang-urang nan lah manarimo sunaik nan sajati, indak doh urang-urang tu. Kito manyambah Allah jo bimbiangan Roh Allah sandiri, sarato kito basyukur dek karano kito iduik basatu jo Isa Almasih. Kito indak bagantuang kabake sagalo parkaro nan layie. 4Sabananyo ambo dapek sajo bagantuang kabake sagalo parkaro nan layie tu. Dek karano, jikok ado urang nan maraso inyo mampu-nyoi alasan, untuak bagantuang kaba-ke sagalo parkaro nan layie, nan am-bo labiah lai. 5Ambo disunaikkan di kutiko ba-umua salapan ari. Ambo la-yie sabagai urang Israel, dari suku Be-nyamin; ambo urang Ibrani nan usa-li. Dalam parkaro kapatuahan kabake sagalo paratuaran ugamo Yahudi, nan ambo adolah anggota golongan Fari-si. 6Ambo malah sabana basumangaik, sainggonyo ambo ma-aniayo-i urang Kristen. Jikok ditiliak dari suduik pa-ratuaran ugamo Yahudi, nan ambo urang baiak nan indak bacacek. 7Tapi, dek karano di Isa Almasih, mako, kasa-donyo nan dulu ambo anggauk sabagai sasuatu nan ma-untuangkan, nan kini-ko ambo anggauk sasuatu nan marugi-kan. 8Indak doh hanyo sagalo parkaro nan itu sajo; tapi, malah sagalo sasu-atu ambo anggauk sabagai nan maru-gikan sajo. Nan ambo miliak-i kiniko labiah ba-arago: iyolah, ambo dapek tawu jo Isa Almasih, Tuhan ambo. Dek karano di Isa Almasih, mako, ambo lah malapehkan sagalo-galonyo. Am-bo anggauk kasadonyo tu bakcando sa-rok sajo, supayo ambo bisa mandapek-kan Isa Almasih, 9sarato batua-batua basatu jo Baliau. Ubuangan nan elok jo Allah, indak lai ambo usawokan san-diri, jo sacaro patuah kabake paratua-ran ugamo. Kiniko ambo mampunyoi ubuangan nan elok jo Allah, dek kara-no ambo ba-iman kabake Isa Almasih. Jadi, ubuangan nan elok tu datang da-ri Allah, sarato badasarkan iman kaba-ke Isa Almasih. 10Hanyo ciyek sajo nan ambo inginkan, iyolah, supayo ambo sabana-bana tawu jo Isa Almasih, sa-rato mangalami kuwaso nan ma-iduik-kan Baliau dari kamatian. Ambo niyo sato sansaro jo Baliau, sarato manjadi samo jo bakcando Baliau, dalam parka-ro kamatian Baliau. 11Nan ambo ma-arokkan, baraso ambo sandiri ka di-iduikkan baliak dari kamatian. 12Ambo indak mangatokan baraso ambo lah barasil doh, atau lah manjadi samparono. Tapi, ambo taruih juwo ba-usawo marabuik adiyah nan disadiyokan dek Isa Almasih. Untuak itulah Baliau lah manangkok ambo, sarato lah manjadikan ambo miliak Baliau. 13Jadi sudaro-sudaro, am-bo sabananyo, indak maraso bara-so ambo lah barasil marabuik adiyah tu. Tapi, ado satu parkaro nan am-bo pabuwek, iyolah, ambo malupo-kan apo nan ado di balakang ambo, sarato ba-usawo sakuwaik tanago un-tuak mancapai apo nan ado di adok-an. 14Itu sabauknyo mangko ambo balari taruih manuju tujuan akie, untuak mandapekkan kamanangan, iyolah iduik di sarugo; untuak itulah Allah mamanggie kito malalui Isa Almasih. 15Kasadonyo kito nan lah kokoh sa-caro rohani, mustilah basikauk bak-cando itu. Tapi, jikok di antaro ang-kau ado nan bapandapek lain, mako, Allah ka manarangkannyo pulo ka-bake angkau. 16Tapi, dalam parkaro iko andaknyo diparatikan: Kito iduik musti tatauk manuruik paratuaran nan lah kito ikuik-i sampai kiniko. 17Oih sudaro-sudaro kasadonyo! Ikuik-ilah tuladan ambo. Kami lah mambarikan tuladan nan batua, dek karano itu paratikanlah elok-elok, urang-urang nan ma-ikuik-i tuladan kami tu. 18Ambo lah acok kali ma-agiah tawu kabake angkau, nan ki-niko ambo ulang baliak sambia ma-nangih, baraso banyak urang nan jo caro iduiknyo, marusak arati kamati-an Isa Almasih di kayu salib. 19Iduik urang-urang nan bakcando itu bina-so kasudahannyo, dek karano, Tuhan inyo tu adolah ka-inginan tubuah inyo sandiri. Sagalo parkaro nan mamalukan, malah itulah nan inyo panggak-panggakkan; dek karano, inyo tu hanyo bi mamikiekan saga-lo parkaro dunia ko sajo. 20Tapi, nan kito ko adolah warga karajaan sarugo. Dari sinan tu pulolah ka datang Rajo Panyalamaik kito, Tuhan Isa Almasih. Baliau-lah nan kito nan-ti-nanti, jo ati nan taragak sangaik. 21Tubuah kito nan lamah, sarato nan bisa cayie ko, ka di-ubah dek Isa Almasih, manjadi bakcando tubuah Baliau nan mulie. Baliau bisa mam-pabuwek nan bakcando itu, dek ka-rano Baliau mampunyoi kuwaso un-tuak manunduakkan sagalo sasuatu.

robotstxt: allowed

filter: keep


text:
Posted on Minggu, 18 Mei 2008 by Jiwa Musik
Klip lagu Minang lamooo…., dikarang dan dipopulerkan oleh Bing Slamet 1960-an
Artis (Band): Koes Hendratmo / Bing Slamet
Usah dikanalah juo
Oh cinto kito nan lamo
Bia denai kok sansaro
Oh mandi sia ia mato Baca lebih lanjut →
Filed under: Koes Hendratmo, Lagu Nusantara, Media Streaming, Minangkabau, YouTube | Ditandai: Bing Slamet, Klip musik, Lirik, Masa Jadul, Minang | 3 Comments »
Posted on Minggu, 16 Maret 2008 by Jiwa Musik
Artis (Band): Elly Kasim / Hamid
Luruihlah jalan payakumbuah
babelok jalan ka andaleh
dima hati indak karasuah
ayam den lapeh
ai ai ayam den lapeh
Baca lebih lanjut →
Filed under: Lagu Nusantara, Media Streaming, Minangkabau, YouTube | Ditandai: Elly Kasim, Klip video musik, Syair lagu | 3 Comments »
Posted on Sabtu, 12 Januari 2008 by Jiwa Musik
Artis (Band): Snada
Campursari gaya Nasyid / Islami multi bahasa
Prelude (Choir):
Allahuma shali ala Muhammad
Ya Rabbi shali alaihi wasalim
Allahuma shali ala Muhammad
Ya Rabbi baalighul wasila
Baca lebih lanjut →
Filed under: Jawa Tengah, Lagu Barat, Lagu Indonesia, Lagu Nusantara, Lagu Oriental, Media Streaming, Minangkabau, Sunda, Timur Tengah, YouTube, ~ Tak Berlabel | Ditandai: Campursari, keroncong, Lirik lagu, Nasyid, Snada, Video musik | 3 Comments »


text:
Pokok Dek Kau
Den nak polow bini den buek belog. Namo bini den, Ibu Bungo Matohaghi, den nak gombigho gak cam dio.
Saturday, 21 June 2014
Dah Bersawang Blog Den
Cam biaso, benanah telingo den donga bini den beleter. Pokak telingo den ni ha. Apo nak buek, tahan yo lah. Lamo bona den tak apdet blog ni. Ponuh sawang. Den sibuk bona. Tak sompek nak nulih apo pun. Pastu den dah tuo, ponek manjang.
Apo pun den nak ucap selamat nyambut bulan poso kek semuo. Jangan monteng. Kito ni ontah jumpo ko tak ngan Ramadan taun dopan.
Den nak tido dulu yo. Karang nak nengok bola lak.
Wednesday, 31 July 2013
Gembironyo Bebuko
Bulan Poso
Yolah tompek ado ekon sodop lah dio lepak. Den posan pado dio orang
jangan asyik cerito tontang makan yo.
Ado lak yang jawab bulan poso ni amat loteh. Eden koba kan pada mereko jangan salah kan bulan poso, nanti tak dapek pahalo lak.
Mereko bincang nak buko di sini nak ambil bubor lambok dan nasik ambang, pocumo yo di masjid
Sultan Selangor di Pulau Indah tu.
Wednesday, 24 July 2013
Sakit tapi SONYUM
Sakit sonyum, kono marah sonyum... Hai minat sonyum, mati aka lah dibuwek dongan dio ni.
(Lakonan sahaja)
MINAT
Makan bola, tido bola, minum bola, nak toberak pun tongok bola haaa ini dah parah dah tu. Cada dan sarong bantal pun bola. Polok lah banta tu....... Kalau dah minat bona moncungap putus urek kontot pun dio buek jugo...... kalau bini den marah den buek pokak joooo janji den dapek tengok dan buek...
Haaaaaa ini den nak koba kan pada kau, Minat SONYUM........
Dah togolek anjing di loboh ghayo pun sonyum.....Minat sonyum....hehe mat rumpit niiiii. Ado pun dio ni digolakan MAT SONYUM.
Tuesday, 23 July 2013
Buko dongan kawan2
Macam macam kueh dan makan ado kawan bawak.....
Yang sodap tu buko orang tak poso..... macam poso sabulan nampak eh, kuek lak mentedarah.... yang elok eh dio tu boli macam2 juwadah........ agak eh nak baleh balik doso dio tak poso.......
Wednesday, 10 July 2013
Pasokan Bola Den
Kalau minat bola kito kono ado pasokan atau pemain kan?
Kalau kito minat pancing ikan, misti ado joran.
Kalau ado minat momburu misti ado sonapang, satidak tidak eh lombing atau panah.
Kalau kito minat minat bitino, misti pandai temberang kan, pombongak maknusio.
Kalau kito minat monyolam porot jadi boyot kan...ia lah dek totolan air jooooo
Inilah pasokan bola di mano den adalah pengurusnyo.


text: 1Oih sudaro-sudaro! Ambo niyo sangaik, supayo banso ambo disalamaikkan. Nan ambo sabana-bana badowa kabake Allah untuak inyo tu. 2Ambo barani mangatokan, baraso inyo tu sabana bi basumangaik untuak Allah. Tapi, sumangaik inyo tu, indak badasarkan pangatawuan nan dari Allah. 3Inyo tu indak bi mangatawui, baa caronyo Allah mambuwek ubuangan manusia jo Baliau, manjadi elok baliak. Dek karano, inyo tu niyo bi manuruikkan caro inyo tu sandiri, mako, inyo tu indak bi tunduak, kabake caro nan lah ditunjuakkan dek Allah. 4Sagalo paratuaran ugamo, lah langkok ganok dalam diri Isa Almasih. Jadi, satiyok urang nan layi ba-iman kabake Isa Almasih, mako, ubuangannyo jo Allah manjadi elok baliak. 5Musa lah manulihkan, baraso urang nan ba-elok jo Allah badasarkan paratuaran ugamo, mako, urang tu ka iduik, dek karano patuah kabake paratuaran ugamo tu. 6Tapi, tantang baa caro urang ba-elok baliak jo Allah, badasarkan iman kabake Allah, nan Alkitauk lah mangatokan bakcando iko, ”Indak usahlah angkau bakato di dalam ati angkau, ’Siyakoh nan ka nayiak ka sarugo?' (mukasuiknyo, untuak mambawok Isa Almasih turun), 7atau, ’Siyakoh nan ka turun ka dunia urang mati?' (mukasuiknyo, untuak ma-angkek Isa Almasih nayiak dari alam mauik).” 8Nan dimukasuikkan adolah bakcando iko, ”Kato-kato Allah tu dakek sangaik kabake angkau; iyolah di muluik angkau, sarato di dalam ati angkau.” Itulah kato-kato iman nan kami baritokan; iyolah barito, baraso urang musti bi ba-iman. 9Dek karano, jikok angkau mangaku jo muluik angkau, baraso, ”Isa Almasih tu, adolah Tuhan", sarato angkau picayo pulo di dalam ati angkau, baraso Allah lah ma-iduikkan Isa Almasih baliak, sasudah mati, mako, angkau ka salamaik masuak sarugo. 10Dek karano, urang ba-iman jo atinyo, sainggo Allah manarimo inyo, sabagai urang nan lah ba-elok baliak jo Allah. Sarato jo muluiknyo urang mangaku, sainggo inyo disalamaikkan masuak sarugo. 11Di Alkitauk ado tatulih, ”Urang nan ba-iman indak ka dikucawaikan.” 12Itu balaku taradok kasadonyo urang, dek karano, indak ado doh lainnyo, antaro urang Yahudi jo urang-urang banso lain. Allah nan satu tu, adolah Tuhan untuak kasadonyo urang. Baliau mambarikan barakaik nan balimpah-limpah, kabake sadonyo urang nan bi mamintak tolong kabake Baliau. 13Di Alkitauk ado tatulih, ”Kasadonyo urang nan ba-imbau mamintak tolong kabake Tuhan, ka salamaik masuak sarugo.” 14Tapi, baa pulo urang ka ba-imbau kabake Tuhan, jikok inyo tu alun bi picayo? Sarato baa pulo inyo tu bisa bi picayo kabake Tuhan, jikok inyo tu alun bi mandanga tantang Tuhan? Sarato baa pulo inyo tu ka bisa mandanga tantang Tuhan, jikok indak ado urang nan mambaritokan? 15Sarato baa pulo urang ka payi mambaritokan, jikok inyo tu indak di-utuih? Di Alkitauk ado tatulih nan bakcando iko, ”Baralah ka eloknyo, kadatangan urang-urang nan mambaritokan Injil nan dari Allah!” 16Tapi, indak kasadonyo urang doh, nan lai namuah manarimo Injil tu. Dek karano, Yesaya lah mangatokan, ”Tuhan, siyakoh nan lai ka namuah picayo, kabake barito nan kami baritokan?” 17Itu sabauknyo, mangkonyo urang-urang tu bi picayo, dek karano inyo tu lah bi mandanga barito, nan barito didanga, dek karano ado urang nan mambaritokan tantang Isa Almasih. 18Tapi, ambo nak batanyo: Apokoh iyo, urang-urang tu alun bi mandanga barito tu? Lah musti, inyo tu lah bi mandanga! Dek karano, di Alkitauk ado tatulih bakcando iko, ”Suwaro urang-urang tu, lah mansipongang di muko bumi, kato-kato inyo tu lah sampai ka ujuang dunia.” 19Ambo nak batanyo pulo: Apokoh iyo, umaik Israel alun bi tawu? Biyalah tanyo tu partamu-tamu dijawauk dek Musa. Musa bakato, ”Bakcando ikolah Allah bakato, Aden ka mambuwek angkau bingik, taradok suatu banso nan indak umaik, nan Aden ka mambuwek angkau bangih, taradok suatu banso nan pandie.’ ” 20Yesaya labiah barani pulo lai. Inyo bakato, ”Bakcando ikolah kato-kato Allah, ’Urang-urang nan indak mancari Den, lah bi manamukan Den; nan Aden mampaliyekkan diri-Den, kabake urang-urang nan indak bi mananyokan tantang Waden.’ ” 21Tapi, tantang umaik Israel, Yesaya bakato, ”Bakcando ikolah kato-kato Allah, ’Sapanjang ari, Waden ma-oncongkan tangan-Den, kabake suatu banso nan kareh kapalo, sarato nan indak patuah.’ ” ROMA


text:
Lagu Minang Ratu Sikumbang Takicuah Dinan Tarang Mp3 Download / 2014-08-20
Lagu Minang, Ratu Sikumbang - Takicuah di Nan Tarang
Lagu Minang terbaru, Ratu Sikumbang - Takicuah di Nan My Blog:
Ratu Sikumbang - Takicuah Di Nan Tarang [Official Music ]
Ratu Sikumbang - Takicuah Di Nan Tarang MUAT TURUN NADA DERING Maxis CallerRingtones -- Dial *131*301714# tekan Call/Hantar DiGi CallerTunes -- Dial
Ratu Sikumbang - Takicuah di Nan Tarang
Lagu Minang Terbaru - Ratu Sikumbang - Takicuah di Nan
Jon Kinawa - Takicuah Di nan tarang
lagu takicuah di nan tarang lirik lagu takicuah di nan tarang download lagu takicuah di nan tarang mp3 lagu minang takicuah di nan tarang mp3 download lagu
Ratu Sikumbang - Rindu Batuka Jo Aia Mato.
Album Duet Harmony Minang, Lagu Rindu Batuka Jo Aia Mato SUmbara, Musik : Decky Ryan , Bariton Production,DIVA Bt
Boy Shandy - Marawa (LAgu Minang)
Salero rang
Ratu Sikumbang - Takicuah di nan tarang (bad voice cover)
Duo Malik - Hilang Di Nan Tarang (Lagu Minang Terbaru)
Duo Malik - Hilang Di Nan Tarang (Lagu Minang Terbaru) lagu minang,lagu padang,lagu minang terbaru,lagu minang terpopuler,pop minang,dangdut minang,pop
Takicuah di Nan Tarang.3gp
Lagu Pop Minang Melayu yang
Reef Prabo bukan jon kinawa - Takicuah Di Nan Tarang.mp3 Lagu Minang Versi Ghotic
takicuah di nan tarang lagu Minang versi Ghotic, Rock Minang Music Minang Modern, musik padang, lagu padang lagu minang rocker minang rocker
Takicuah Di Nan Tarang - RYND Band, Minang Jazz
Live Event Minangkabau Jazz Nite - RYND Band 13 Februari 2013 Graha Bhakti Budaya, Taman Ismail
Ratu Sikumbang ~ Kasiah Jo Mande ~ Lagu Pop Minang Terpopuler
Salamaik Datang Di Channel Ambo Dunsanak Sadonyo Tujuan Ambo Maupload lagu2 ko, bukanlah untuak Promosi sang artis kito, tapi hanyo untuak ma abadian jo
Lagu Minang - Ratu Sikumbang Remix - Di Taluak Bayua
Ody Malik & Sinta Monica - Takicuah Di Nan Tarang
Download MP3nya silahkan kunjungi tempatnya update mp3 minang setiap
Lagu Minang - Ratu Sikumbang - Kumbang indak saikua remix
Lagu terbaru dari Ratu
[Lagu Minang Terbaru] Ratu Sikumbang - Ampun Mandeh
[Lagu Minang Terbaru] Ratu Sikumbang - Ampun
Lagu Minang, Ratu Sikumbang - Hujanlah Turun Pulo
Ratu Sikumbang is one of the singers from West Sumatra who have This young singer has issued a lot of good songs to be My Blog :
Pop Minang Akustik - Takicuah di nan Tarang
Pengamen Suara Merdu -Lagu Takicuah di nantarang Takicuah di nantarang lirik takicuah di nan tarang chord takicuah di nan tarang youtube takicuah di nan
Ratu Sikumbang ~ Rindu Di Hati ~ Lagu Minang Terbaru
Salamaik Datang Di Channel Ambo Dunsanak Sadonyo Tujuan Ambo Maupload lagu2 ko, bukanlah untuak Promosi sang artis kito, tapi hanyo untuak ma abadian jo
Ratu Sikumbang-Dibaluik Rindu.
Album Duet Harmony Sikumbang & Alextri Lagu Dibaluik Rindu Alextri Caniago,Music : Decky Ryan, Produksi Bariton Production Diva


text:
Cubo tengok kek sabalah kanan namo kumpulan tasabuit. Nampak tak butang "Edit Settings" kek sinan? Kok tak nampak gak, capek tuka wasiat tu ateh namo den yo? hihihi
Cuit yo bando Allah tu. Nanti kalua la gamba baghu yang labieh santiang cando ko:
Tadapek duo pilihan utamo kek sino:
- Also send an email to:
makno ea, pasanan yang dimasukan dek kengkawan di siko akan di anta taghuih ka emel kito. Kok dipadam an penando kek sinan mako "Inbox" dalam emel kito akan kaghieng kontang. Osah pamaleh lo urang ko. hihihi
- Send me group chat messages
makno ea, apobilo kito ditaghiek masuok dalam sesuatu sidang kumpulan mako apo yang yang dibughak an kek sinan akan sampai kek "Inbox" emel kito. Kok manyampah banyak nak kecek ea, padam an yo panando tu.
Jangan padam panado tu jo gatah sekrap atau yang sawaktu dangan ea (rubber eraser). tepek an yo jo samba balacan atau tenyeh jo ayer lio. kok tak yo padam, buang an yo skrin monitor tu. kahkahkah
Kito buleh yo manantu an janih pasanan yang ndak kito taghimo.
Tadapat ampek pilihan kek siko:
- A member posts or comments
Makno ea: sado Allah yang ditulih dek ahli kumpulan tu akan masuok ka dalam "Inbox" emel kito samo ado masukan topik baghu ataupun komen mangomen ea sakali
- A member posts
Makno ea: Cumo topik baghu yo yang akan masuok. Sakigho ea kito tak buek komen kek sinan, komen-komen lain dalam topik tu tak masuok laie dalam "Inbox" emel kito. Abih camtu yo.
- A friend posts
Makno ea: Cumo topik yang dibuek oleh urang yang dah kito "ADD" sabagai kawan kito yo akan sampai ka emel kito. Yang tak kawan tu tak ado kojo posmen nak manganta ea. Asal jangan mangawan yo sudahlah.
- Only posts I am following
Makno ea: cumo post yang kito ado buek komen atau yang kito pilih untuk ikuit akan masuok sampai ke "Inbox" emel kito. Kalau kito cuit butang "Like" pun bamakno kito ikuti topik tasabuit yo. Cam mano nak pilih topik yang nak kito ikuit?
Tak nampak ko "Follow Post" yang ado bulatan meghah ke gamba ateh tu? den cucok mato tu kang! Cuik yo menatang tu. Sanang kan?
Kok alah manyampah nak ikuit topik tu, klik yo pado menu (cando nak oda mee ghabuih yo bunyi ea. hehehe) "Unfollow Post". Tobat posmen nak manganta ea laie. Kok di anta yo, ghabuih komputer tu duo haghi ampek malam.
Sekian yo la murid-murid. Cikgu nak lalok dah. hehehehe


text:
Query: yossi ns terbaru
about 20 results
Yossi NS - Payah Manyimpan Raso
[ FULL ALBUM ] Lagu Minang Terbaik Persembahan - Yossi NS
Yossi NS - Pondok Atok Ilalang
Yossi NS - Bialah Hiduik Manjando Dari Pado Seso
Pop minang - Bialah Hiduik Manjando Dari Pado Seso
YOSSI NS - ALBUM LENGKAP - LAGU MINANG
yossi ns - cukuik lah sudah
Yossi NS Hati Batambah Langang
Nelson & Yossi Rindu Rindu
Pop Minang ( Katokanlah )
Yossi NS Bayang Cinto Partamo
Yossi NS - Sapanjang Jalan Sahabih Nyao
Sanang ~ Yossi NS | Lagu Minang
Mamadu Cinto ~ Yossi NS ~ LAGU MINANG
Duri Cinto ~ Yossi NS ~ Lagu Minang
Pulang Lah Sayang ~ Yossi NS | Lagu Minang
Yossi NS - Uda Jo Urang Lain
pop minang ( Usah Ditunggu )
Santuang Pilalai ~ Yossi NS | Lagu Minang


text: 1Jikok baitu, apokoh nan dapek kito katokan tantang Ibrahim, niniak muyang banso kito? Baa koh pangalamannyo? 2Jikok sagalo parkaro nan dikarajokannyo, manyabaukkan Allah manarimo inyo, sabagai urang nan manyanangkan ati Allah, mako, ado juwo alasan dek inyo, untuak mamanggak-manggak. Tapi, inyo indak dapek doh mamanggak di adok-an Allah. 3Di Alkitauk ado tatulih, ”Ibrahim ba-iman kabake Allah, sarato dek karano di imannyo tu, inyo ditarimo dek Allah sabagai urang nan manyanangkan ati Allah.” 4Urang nan bakarajo, manarimo upah; nan upahnyo tu, indak doh di-anggauk sabagai pambarian, dek karano itu adolah haknyo. 5Tapi, ado urang nan indak bagantuang kabake usawonyo sandiri; inyo mampicayokan dirinyo kabake Allah, nan manyatokan urang badoso, lapeh dari kasalahan. Dek karano imannyo tu lah, Allah manarimo urang tu sabagai urang nan manyanangkan ati Allah. 6Baitu pulolah pandapek Daud; itu sabauknyo mangko inyo mangucaukkan salamaik basukocito, kabake urang nan dek Allah lah ditarimo sabagai urang nan manyanangkan ati Baliau, Allah manarimo urang tu, indak tarago maliyek sagalo pabuatan urang tu. Daud bakato bakcando iko, 7”Basukocitolah, urang nan sagalo kasalahannyo dimaohkan, sarato jo sagalo dosonyo di-ampuni dek Allah! 8Basukocitolah, urang nan doso-dosonyo indak dituntuik dek Tuhan!” 9Apokoh ucapan basukocito tu, ditujukan hanyo kabake urang-urang nan ma-ikuik-i paratuaran basunaik sajo? Atau layi pulokoh kabake urang-urang nan indak ma-ikuik-i paratuaran basunaik? Lah kami katokan sabalunnyo, baraso, Ibrahim ditarimo dek Allah sabagai urang nan manyanangkan ati Baliau, dek karano Ibrahim ba-iman kabake Allah. 10Jadi, pabilokoh Allah manyatokan manarimo tu? Sabalun Ibrahim basunaik, atau sasudah basunaik? Batua, sabalun inyo basunaik, indak doh sasudah basunaik. 11Inyo basunaik kamudian, nan sunaiknyo tu hanyo sabagai tando, baraso Allah lah manarimo inyo sabagai urang nan manyanangkan ati Allah, dek karano inyo ba-iman kabake Allah. Inyo ditarimo dek Allah, pado wakatu inyo alun lai ma-ikuik-i paratuaran basunaik. Nan Ibrahim manjadi bapak sacaro rohani, dek kasadonyo urang nan ba-iman kabake Allah, sarato nan dek karanonyo lah ditarimo dek Allah, sabagai urang nan manyanangkan ati Baliau, biyapun inyo tu indak bi ma-ikuik-i paratuaran basunaik. 12Ibrahim adolah bapak rohani pulo, dek kasadonyo urang nan ma-ikuik-i paratuaran basunaik. Inyo manjadi bapak rohani urang-urang tu, indak doh hanyo dek karano, urang-urang tu ma-ikuik-i paratuaran basunaik, tapi, dek karano urang-urang tu, iduiknyo ba-iman pulo kabake Allah, samo jo bakcando Ibrahim, pado wakatu inyo alun ma-ikuik-i paratuaran basunaik. 13Allah bajanji kabake Ibrahim sarato jo katurunannyo, baraso dunia ko ka manjadi miliak Ibrahim. Allah bajanji bakcando itu, indak doh dek karano Ibrahim patuah kabake paratuaran ugamo Yahudi, tapi, dek karano inyo ba-iman kabake Allah, sainggo inyo ditarimo dek Allah sabagai urang nan manyanangkan ati Baliau. 14Dek karano, jikok hanyo urang-urang nan patuah kabake sagalo paratuaran ugamo Yahudi sajo, nan ka manarimo apo nan dijanjikan dek Allah, mako, iman kabake Allah indak paguno saketek juwo doh, nan janji Allah pun indak barisi. 15Paratuaran ugamo Yahudi mandatangkan ukunan Allah. Tapi, jikok paratuaran indak ado, mako, palanggaran pun indak ado pulo doh. 16Jadi, janji Allah tu badasarkan iman urang kabake Allah. Itu manjadi suatu jaminan kabake sadonyo katurunan Ibrahim, baraso janji tu dibarikan kabake urang-urang tu, sabagai suatu pambarian dari Allah, nan indak tarago mambayie; indak doh hanyo kabake urang-urang nan patuah, kabake paratuaran ugamo Yahudi sajo, tapi, iyo pulo kabake urang-urang nan ba-iman kabake Allah, samo jo bakcando Ibrahim ba-iman kabake Baliau. Dek karano, Ibrahim adolah bapak kito kasadonyo sacaro rohani. 17Dek karano, Allah lah bakato bakcando iko kabake Ibrahim, ”Aden lah manjadikan angkau bapak, untuak banyak banso.” Bakcando itulah Allah mambarikan janji tu kabake Ibrahim. Nan Ibrahim ba-iman kabake Baliau. Baliau-lah Allah, nan ma-iduikkan urang nan mati; Baliau pulolah Allah, nan hanyo jo kato-kato sajo, Baliau mambuwek apo nan indak panah ado, manjadi ado. 18Ibrahim tatauk ma-arokkan, sarato tatauk ba-iman, biyapun indak ado lai arapan. Dek karano itu, inyo manjadi bapak banyak banso. Bakcando nan lah tatulih di Alkitauk, ”Katurunan angkau indak ka ta-etong.” 19Ibrahim pado wakatu itu tawu, baraso inyo lah indak ka mungkin lai mandapek katurunan, dek karano inyo lah gaek sangaik, nan umuanyo lah ampia saratuih tawun; ciyek lai pulo, Sarah induak barehnyo tu, mandua. Tapi, biyapun baitu, nan iman Ibrahim indak bakurang. 20Inyo tatauk picayo, sarato indak ragu-ragu taradok janji Allah. Malah dek imannyo, manjadikan inyo batambah kuwaik, sainggo inyo mamuji-muji Allah. 21Inyo picayo sangaik, baraso Allah bisa mampabuwek apo nan lah Baliau janjikan. 22Itu sabauknyo Ibrahim ditarimo dek Allah, sabagai urang nan manyanangkan ati Allah. 23Kato-kato ”ditarimo sabagai urang nan manyanangkan ati Allah, ” tatulih indak doh hanyo untuak Ibrahim sajo, 24tapi, untuak kito iyo pulo. Kito ka ditarimo pulo, sabagai urang nan lah manyanangkan ati Allah, dek karano kito ba-iman kabake Allah, nan lah ma-iduikkan baliak Isa Almasih Tuhan kito, dari kamatian. 25Isa Almasih tu lah disarahkan untuak dibunuah, dek karano di doso-doso kito; sudah tu, Baliau di-iduikkan baliak dek Allah, untuak mamungkinkan kito ba-elok baliak jo Allah. ROMA


text:
PADANG PANJANG (jurnalberita.com) – “Maresek taraso di tangan, bakato taraso di hati, api padam puntuang brasok, rumah sudah paek babunyi, ayam manang kampuang tagadai, arang habih basi binaso, tukang ambuih payah sajo.”
Demikian pepatah orang Minangkabau dalam memahami sebuah persoalan terkait pentingnya keberadaan Ninik Mamak, Alim Ulama, Cadiak Pandai (Cerdik Pandai) dan Dubalang (Hulubalang), yang lebih dikenal dengan istilah “Ampek Jinih” dalam adat Minang.
“Ampek Jinih adalah kelompok terpenting dalam prosesi peradatan di Minangkabau. Keberadaanya merupakan tonggak adat yang tidak dapat tidak harus terus dipertahankan,” demikian ungkap Rafles Dt. Mangkuto nan Itam kepada jurnalberita.com di kediamannya, Rabu (1/2/12).
Terikat Ninik Mamak keberadaannya dalam adat Minangkabau sangatlah penting. Ninik Mamak dalam adat Minang dikenal sebagai pimpinan tertinggi dalam struktur adat atau lebih sering disebut sebagai Penghulu, dengan gelar Datuk atau dalam bahasa Minang disebut Datuak.
Datuak dalam adat Minang adalah mereka yang ‘dianjuang tinggi, diamba gadang’. “Maksudnya, posisinya adalah posisi tertinggi yang harus selalu ditinggikan dalam prosesi adat. Datuak di Minangkabau memiliki sifat baalam lapang, bapadang leba ( memiliki pengetahua luas dan penyabar),” terang Rafles.
Dalam melaksanakan tugas-tugas kepemimpinannya, seorang Datuak, bertugas untuk kusuik manyalasai, karuah mampajaniah (menyelesaikan yang kusut, menjernihkan yang keruh). Karena secara umum, Datuak di Minangkabau dalam kesehariannya bertugas untuk membina keturunannya secara adat dan menjaga keberlangsungan kampung halamannya. Dalam pepatah Minang disebutkan anak dipangku kamanakan dibimbiang, urang kampuang dipatenggangkan.
Sedangkan alim ulama menurut Rafles, yang sehari-hari berprofesi sebagai guru agama di salah satu sekolah tertua di Padang Panjang itu, merupakan suluah bendang dalam nagari, tau sah jo bata, halal jo haram, mukaruah jo muhibah.
“Maksudnya, alim ulama haruslah mampu memberikan pencerahan kepada masyarakat. Memberikan pemahaman dan pengetahuan tentang apa yang harus dilakukan dan mana pula yang tidak dibenarkan menurut agama,” terangnya.
Kalau untuk Cadiak Pandai, dalam adat Minang disebutkan, tau jo kato sampai, mangarati jo nan tasurek, paham di nan tasirek. Mereka adalah orang-orang yang memiliki ilmu pengetahuan tinggi tentang keduniawian. Dengan keberadaannya, masyarakat akan terbantu untuk mendalami berbagai nilai dan norma hidup. Tahu pula dengan tugas-tugas dan alur profesi.
“Kalau Dubalang, merupakan tokoh kampung yang bertugas sebagai tenaga pengamanan. Makanya dalam istilah adat disebutkan kato dubalang kato mangareh. Hal itu menjelaskan kepada kita tentang arti penting keberadaan Dubalang,” tegasnya


text:
Nyanyi Minang Ucok Sumbara Mp3 Download / 2014-08-20
Ucok Sumbara - Bungo Basalo Duri (Lagu Minang Terbaru)
Ucok Sumbara - Bungo Basalo Duri (Lagu Minang Terbaru) SUBSCRIBE ! ====================== lagu minang,lagu padang,lagu minang
UCOK SUMBARA ♪ Legenda Carito Lamo ♪ Lagu Minang
Selamat Datang Dunsanak di Channel Urang Minang Selamat menikmati Lagu Lagu Dari Kampuang Tacinto RANAH MINANG Untuk Info Selanjutnya Kunjungi Urang Minang
Pintak Kapayuang Kuniang - Ucok Sumbara
Ucok
Ucok-Cinto Duo Kota (LAgu Minang)
Salero rang
Ucok Sumbara - Rindu Manyeso
Lagu Minang Terbaru Ucok Sumbara - Rindu
Kesetiaan ~ Ucok Sumbara - Lagu Melayu
Ucok Sumbara ~ Ado Ayah Ado Carito
BENIQNO - PARIAMAN
lagu minang nostalgia melayu slow rock yen rustam susi menanaren uset nedi gampo ucok sumbara zalmon an roys boy sandy lenny rose malaysia saluang
Ratu Sikumbang - Rindu Batuka Jo Aia Mato.
Album Duet Harmony Minang, Lagu Rindu Batuka Jo Aia Mato SUmbara, Musik : Decky Ryan , Bariton Production,DIVA Bt
Malam Panantian Aditya Chaniago Lagu Minang, Padang Sumatera Barat
Malam Panantian Aditya Chaniago Lagu Minang, Padang Sumatera Barat Ucok Nover
Kasih Berselimut Bumi ~ Ucok Sumbara - Lagu Melayu
DASRI SYAHIRA - PISAU BAMATO ANGIN
lagu minang ratok an roys ucok sumbara nedi gampo susi edi cotok fabian melati yen rustam jam gadang sumbar mak lepoh cakra buset boy sandi madi gubarsa
DIA CAMELIA - Tabanglah Cinto
lagu minang ratok an roys ucok sumbara nedi gampo susi edi cotok fabian melati yen rustam jam gadang sumbar mak lepoh cakra itam buset boy sandi madi
Siti Nurhaliza - Bapisah Bukannyo Bacarai
Eksklusif Siti Nurhaliza membawa lagu bahasa
Bambang Zalmon - Pasan Ayah (Lagu Minang Terbaru)
Bambang Zalmon - Pasan Ayah (Lagu Minang Terbaru) lagu minang,lagu padang,lagu minang terbaru,lagu minang terpopuler,pop minang,dangdut minang,pop minang
Egi - Saluang Gubalo (Lagu Minang Terbaru)
Egi - Saluang Gubalo (Lagu Minang Terbaru) lagu minang,lagu padang,lagu minang terbaru,lagu minang terpopuler,pop minang,dangdut minang,pop minang
Si E - Aia Bangih (Lagu Minang Terbaru)
Si E - Aia Bangih (Lagu Minang Terbaru) SUBSCRIBE ! ====================== lagu minang,lagu padang,lagu minang terbaru,lagu
Agus Taher - Payuang Daun Pisang (Lagu Minang Terbaru)
Agus Taher - Payuang Daun Pisang (Lagu Minang Terbaru) lagu minang,lagu padang,lagu minang terbaru,lagu minang terpopuler,pop minang,dangdut minang,pop
ODY MALIK - GANANG GANANG AIAMATO
lagu minang ratok an roys ucok sumbara nedi gampo susi edi cotok fabian melati yen rustam jam gadang sumbar mak lepoh cakra buset boy sandi madi gubarsa
Ades Sadewa - Cinto Talarang (Lagu Minang Terbaru)
Ades Sadewa - Cinto Talarang (Lagu Minang Terbaru) lagu minang,lagu padang,lagu minang terbaru,lagu minang terpopuler,pop minang,dangdut minang,pop minang


text:
Dulu lah Ayah sabuik juo, baraso mangko manusia dijadikan untuak pamimpin di alam ko “khlifatullah” jabatannyo wakia Tuhan di muko bumi. Kamudian nan dari pado itu, kapado kito laki-laki dibari pulo tugas khusus sabagai pamimpin perempuan “arijalu kallahu na ‘alla nissa’” (laki-laki itu pemimpin bagi wanita), baitu bunyi surek Nissa’ ayat ka tigo puluah ampek. Di ayat lain Allah firmankan “ku amfusakum wa ahlikum nara” (peliharah diri mu dan ahli mu dari api neraka). Siapo nan ahli manuruik syarak, partamo istri, kaduo anak, katigo nan dibawah parwalian. Merekalah nan kadisalamaikan lahia batin dunia akhirat.
Mako dek sabab karano itu nak, sabagai anak laki-laki nan dimaso kutiko nantik lamo lambek katibo juo. Waang ka jadi urang gadang mamikua baban tangguangjawab mamimpin di rumah tanggo. Bukankah jadi gubalo nak, sajak parentah nan sabuah taruih larangan nan sapatah caro mauruih anak bini, lai kok taracak dalam bana indak manyimpang dari hukum. Tantangan apakah mambarikan, nasi sarimah nan basuo, aia satitiak nan bataguak, pitih sakupang ka balanjo, kain sabanang nan bapakai. Lai kok di jalan Allah atau bacampua barang haram. Sadonyo ka ditanyo nak, sadonyo ka disudi ka disiasek, di pareso di meja hijau dihadapan kadil mujalil. “kulukum raim wa kul raim mas’un harrahim yati” setiap kamu pemimpin, dan setiap pemimpin akan ditanya tentang kepemimpinannya baitu Rasulullah baparingek. Mako jaan pado laknati, payah bana nak. Upah tajawek kabau pincang dihalau bahabih hari utang lah nyato batungguan. Kini-kini ayah kanakan, hati-hati mancari jodoh. Jaan basuo bakato urang, babaju kasungguah lusuah, katak-katak di langan, lahguyah mangkonyo rusuah, mandapek raso kahilangan.
Tansano mamiliah kayu ka bajak, mako carilah nan lantiak landai, nan bungkuak agak malaua, jan rumik bana manarahnyo. Piliah dagiangnyo nan bapilin bamatan bamato-mato, batarek baurek-urek. Mungkasuiknyo, kok tasorong bajak ka batu sah maliuk mato singka, kabau nan indak payah amaeik. Satantang mamiliah parampuan, ado anam nan ka dipandang. Manolah wajah nan anam, partamo rancak ruponyo, kaduo mulia bansonyo, katigo banyak haratonyo, kaampek tinggi sikolanyo, kalimo haluih budinyo, nan kaanam taat agamonyo.
Carilah sabaliak kampuang yuang, pareso bilang nagari bak mamiliah baniah satampang. Nan rupo elok rawiknyo rancak kok kuniang putiah barasiah, kok itam manih manjalinok, gadang nan indak gadang bana, gapuak tangguang, kuruih tak jadi, langkahnyo tagonyek-gonyek, lenggoknyo cando baukua caliak taguah pandang mandanyuik. Pado galak senggeang balabiah ndak basikek manih juo (he he ..).
Sudah itu nan banso tinggi badarah biru, anak rajo turun tamurun anak puti sulik basulik. Ibu dosen, bapak pejabat, mamak cadiak urang tapandang minantu lareh daulunyo. Piliahlah pulo nan kayo banyak harato, sawah bajanjang turun bukik parak laweh tumpak batumpak bantian jo kabaua tabilang. Rumah mewah oto balirik, tokonyo sabalik pasa, tiok bank badepoosito, jo remot mambukak laci. Satantang sikolanyo, urang tadidik tapalaja S-1 di bidang Hukum Pascasarjana Ekonomi Doktor Anda (Dra) bagayuik pulo kini MA. nan diangannyo. Bahaso inggris baaia tajun bahaso jerman indak maangok, kono japang jo mandarin.
Alun sampai di sinan sajo yuang, nan baradat babudi aluih, pituah lunak kato marandah, gayanyo anggun kaibuan. Lincah supel basopan santun, tapakai tata krama kode jo etik pergaulan, sahinggo maadok ka bawah tak manakua diateh pantang kalinduangan kayo musikin tak basisiah. Panghabisan nak, gadih muslimah pakai jilbab, iman taguah amalan ta’at, juara umum MTQ pengurus remaja masjid pandai dakwah jo ceramah. Itu kok kandak buliah pintak balaku tu buyuang. Tapi manuruik pandapek ayah, raso tak mungkin ka batamu sarik buliah larang basuo antah di dalam kato-kato. Kadang-kadang iyolah dapek nan dihati, tapi tak dapek bakandak hati, nan bak ibarat pantun urang “Patah silaro junjuang siriah maraok ka rumpun bambu, daun nan duo tigo alai digatia anak dari maso, satokoh kain dipiliah, alah lah dapek nan katuju banang haluih coraknyo kanai, sayang baginjai kapalonyo”. Kok tidak basuo nan sado nantun, diantaro nan anam kadicaliak usah tatumpu ka nan ampek. Tapi utamokan nan duo macam yaitu budi jo agamo. Sabab akibaiknyo nak, rancak rupo indak baiman, itu pangka cilako dalam kampuang manggata dalam nagari. Buliah banso babudi indak, congkak takabua tantangannyo manjajok di masyarakat. Urang kayo jauah agamo, tumbuah lah tamak jo sarakah, jo pitih urang diagonyo. Ilmu tinggi akhlaknyo kurang, alamaik cadiak nak manjua nagara, digadaikannyo.
Sabaliaknyo nak, rupo kurang tampan manangah, awak bansaik sikola tangguang urang darai banso dibawah sudah yatim piatu pulo. Tapi inyo babudi elok baso iman taguah ibadah taat, itulah urang ka dipiliah. Sasuai jo hadis Nabi “fa’alika bizati tinni wal khuluk faribat jaminu’ (hendaklah kamu memilih istri yang baik agama dan akhlaknya kalaulah tidak demikian niscaya kamu kecewa) Hadis Sayyah riwayat Ahmad.
Sudah kurun kian nambah kian ayah saran ayah anjurkan, ambiaklah nan elok ditangah latak tulang pungguang sabab malabiahi ancak-ancak mangurangi sio-sio sapanjang tubuah bayang-bayang, yang sedang-sedang saja baitu syair lagu dangdut.
Kok mato kan iyo condong ka nan rancak, nak salero tumbang ka nan lamak itu wajar sajo itu manusiawi. Mako carilah nan elok rupo, manih dipandang, ubek jariah palarai payah, pamenan mato patang pagi. Tapi usah nan rancak jo pangamek nak, bintang kampus bungo nagari idola anak mudo-mudo jangan, isuak diri ang disesonyo, picayolah ke ayah. Apo sabab, dek awak manaruah balamau tantu sabalik buruang maangguak tiok lalu, tiok mamatiak, urang singgah manjujai juo, di maa katahan sangkak pimpi ang yuang raso kalapeh dari tangan, ibo ayah nasib ang beko nak, tarumuak bak kalah main, makan hati barulam jantuang, gilo bamato kabalakang. Satantang asa katurunan caliak lah urang baiak-baiak kaji salampih nan diateh. Kok lai barasiah jo ulunyo barasiah juo ka muaro. Bapak balang anaknyo kuriak tibo di cucu rintiak juo. Maliek ragi katurunan itu paralu nak, paralu. Namo nan dipandang usah bansonyo bukan badarah rajo-rajo, turunan lareh angku damang, ndak paralu. Sabab baitu kato ayah. Dek awak urang biaso, ayah takuik ayah kuatir, waang dipandang remeh urang, bak pantun-pantun rang pagurau koe “basimpang jalan ditembok, tatumbuak di pintu kabun kakida ka kampuang cino, urang siriah awak karakok yuang lai bana saroman daun di raso balain juo”. Kok dapek mamiliah jodoh nak, usah nan kayo rayo bana. Tapi satingkek beda salisiah diateh awak sabanang, kok lai bagian samo bansaik, bajaso tiok baragiah tau jo syukur jo nan ado. Walau kito nan mambalikan labiah balenang nan di urang tapi jo nan kayo kumari bedo diseokan rumah sapetak eloklah gudang rang gaeknyo. Dipadianyo mangontrak kunun pulo mambali rumah awaklah nyato urang manompang raso tajajah lahia batin. Taroklah kini lai saulah, tapi dimaa batandan karambi tuo basobok samo pambaean awaklah kulai kucuik dulu malangkah tauntuak-untuak mangecek bak pita kusuik. Indak kanaiak panji-panji ang yuang. Dibae pulo manjauah, manyisiah dari nan banyak disinan mangko tambah parah, tajarak silaturahmi kasihan jo anak-anak inilah korban pasenjangan. Kasimpulannyo nak, si Maya gadih rang Bayua bintang SMA Panyinggahan bamiang lalok di kasua sanang di lapiak panjamuran.
Satantang jo pandidikan, iyo handaknyo urang sikola gadih tadidik tapalajar, sabab dimaso-masi bak kini kalaulah hanyo tamaik SD konon tak pandai tulih baco, alamaik ka sampik alam deknyo cangguang di dalam pargaulan. Kok dapek pintak jo pinto, sahamba-hamba ujuang tabu, marasai duduak di SMA andaknyo. Kok alah sabantuak itu mudah-mudahan manangkok parabolanyo indak ka binguang memble banak. Sungguah pun baitu nak, ado ciek nan kadiingek, yaitu jaan tinggi sikolanyo dari awak, andaknyo satingkek di bawah awak, atau sataraf sakadudukan. Jampang tapaso tinggi juo usah manyuruak jauah bana. Sabab tinggi kalau nan dipimpin dari nan mamimpin, di maa wibawa dilatakkan, nan bak bilah panggiriak basi baa bana kuek manggisa bilah ka tingga bilah juo, tuah taimpik sajak dulunyo. Caliaklah ayam baranak itiak, sajak talua lah diarami, tibo wakatu ditatehkan bakaja mambaok turun diaja mancotok-cotok, sasampai di tapi tabek anak itiak tajun ka aia baranang ilia jo mudiak ibo awak nasib jo ayam nak, mamanggia bakotek-kotek balari sabaliak kolam itiak nan tidak acuah lai.
Ujuang kato buah rundiangan, adopun mamiliah parampuan nan mamanuhi rukun jo syarat untuak jadi pasangan hiduik mustilah mamandang unsur nan anam. Yaitu unsur kecantikan, unsur keturunan, pendidikan, ekonomi, moral dan agama. Kok indak panuah ka ateh, panuah ka bawah jadi juo asal jan sirah nilai rapornyo. Misalnyo, indak usah nan rancak bahenol bana sabantuak artis pragawati, tapi usah pulo nan pencuik basagi-sagi dimaalah sayang disangkuikkan, haa…. Oo soal keturunan, ndak baa doh urang biaso kabanyakan, nan paralu bapaknyo bukan pamaliang, mande pun bukan perek indak pulo asa palasik. Kok ka bansaik, bansaik molah. Tapi usah nan bansaik banyak utang. Sahinggo baru sapakan bini awak urang lah antri pai managiah, ijan tu.
Kok pandidikan pulo minimal tamaik SMP satingkek jo Sanawiah, cukuiklah itu. Sudah itu akhlak, aa iko mutlak paralu. Carilah gadih sopan urang saulah, nan tau baramah tamah, nan paragiah jo pamurah, nan paibo pasidakah, nan panyantun ka urang susah tapi ikhlas karano Allah. Baa pulo jo agamonyo, bialah ndak siak bana, cuman nan limo wakatu ndak tingga, puaso ibadah wajib, nan sunat banyak saketek, tatap takarajokan. Istimewa nan ciekko nak, rancak labiah bini dari awak. Supayo apo, supayo takalok lai manjagokan, kok lupo ado ka mangingekkan.
Sahubuangan masalah nangko nak, ado rumus diagiah Nabi kiro-kiro kato baliau dalam bahaso caro awak, adolah ampek kriteria cri-ciri istri tauladan. Maa nan ampek, yaitu apobilo dipandang hati awak sanang, apobilo disuruah nyo capek pai, apobilo dibari gadang hatinyo, apobilo tapisah elok laku. Itu, sabaliaknyo pulo nak, tando-tando istri cilako nan partamo panampilannyo bantuak cimutu samak-samak mato mamandang (heh…), badan kumuah rambuiknyo kusau, ba kain ndak sandereh, muko masam suko pambudek, katiaknyo babaun padiah, atu, tu. Nan kaduo, kalau disuruah inyo pambantah. Asa dilarang dilangganyo, diajai bantuak rang cadiak, namuah batangka bakaluak arang, badebat batagang ariah, ciek dek awak saribu dek inyo. Nan katigo, kandaknyo barapi-api, mamintak tiok sanyenyek tak piduli di mungko urang, tapi dibalikan nan murah masak cacek, diagiah nan maha tak nyo rajan. Nan gadang indak badaso, nan panjang cumeehkan awak talengahkan disembanyo heh…. Aa iko nan panghabisan, nan panghabisan pangguntiang dalam lipatan, pamanciang dalam balango, penghianat saiahnyo bana. Diadok-an cando saulah, bapurak-purak setia mesranyo alahurabbi. Tibo di baliak pambulakangan, kasiah pindah sayang bapaliang, biliak ditunggu urang lain. Nan bak pantun lah disuaian basaubin anak rang kamang, belok ka Batam pulang pai di pasa banto pamainan, apo katenggang induak samang, di sangko oto di garasi kironyo urang manambangkan.
Nak, itulah bunyi pitaruah ayah nak, tantang mamiliah parampuan untuak diambiak ka jadi istri. Jampang kok tibo partanyaan, baa caro manyalidikinyo. Jawabnyo mudah sajo, masalah rupo jo rawik badan bisalah dipandang langsuang. Sawajah asa katurunan kondisi dek ekonomi latar balakang pandidikan, buliah dicari informasi, ditanyo kian kamari, basiasek bakeh kawannyo. Tapi soal pribadi pambaoan, ataupun amal jo ibadah, bayangnyo nampak di parangai caliak korelah tingkah laku sinan kasiah gambarannyo. Kok baitu malah surah ayah, tantu kalian bapandapek, supayo siang nan bak hari, supayo tarang nan bak bulan, nak nyato hitam putiahnyo, tantu pajatu digauli bana. Dibaok bakawan arek, dipacar bacewek-cewek, barulah dapek dipahami. Kok ampo bialah nak tabang, boneh naiakkan ka rangkiang, hati nan tidak ragu lai, he . . . .
Sabanyo nak soal pacar mamacar ko, ba pole istilah lamo, bagandak caro saisuak. Di hati ketek kami rang tuo, samiang haram ndak katuju malah cilako tantangannyo. Sabab apo, sabab diliek contoh ka nan sudah nak, kalau api jo bensin lah barampia nan katidak nyalo tabaka, suliklah bana manjagonyo antah dibateh dindiang kaco. Tansano lai hiduik manggajolak yuang, rumah nyalo, kampuang tapanggang, kalam nagari diasok-I, jangguik ayah ang dilalahnyo. Tapi samantang pun baitu, karano dek anak mudo kini, batin maaja indak pa’arek radar lamah amper bakarek tak paham ciek juo jo korenak, kok itu namonyo to the point, tembak tupai bacokok mariah silahkan bacewek, bapacaran, apo boleh buat. Tapi awas, jago jarak ingek jo diri. Martabat di paliharo, anak urang disalamaikkan.
Kok wakuncar kecek kalian, wajib kunjung pacar kapanjangannyo atau pai apel jo malam minggu, musti tau aturan lalu lintas, mangarati jo rambu-rambu jan sampai awak kanai tilang. Elok-i urang sarumah, sayangi adiak-adiaknyo, muliakan rang gaeknyo, baso-basoi dunsanaknyo. Kecek urang kan alah tandonyo arok jo tinaman, siang tarangi di rusuaknyo, pataguah paga bakuliliang jan lupo jo pupuak kandang. Kok maota basantai-santai baoklah duduak di baranda, mangecek maagak-agak, galak usah marahe-rahe, pulang malam jan laruik bana. Nyampang ingin kalua rumah, bajalan-jalan rekreasi musti saizin bapak mandehnyo batantu kama batujuan, sate sabungkuih itu wajib tu, he . . . .
Pendeknyo mukasuik maajuak urang, awakpun ka kanai ajuak. Ingek-ingek tamakan umpan nak, kononlah pulo bedonyo tukang panciang dijujuik ikan galang gadang mamandanyuik. Sopan-sopan dalam bagaua pantangkan tasingik budi paliang cilako anak bujang lasak tangan tadorong jago-jago resek panja kumari awai, indak luluih EBTANAS nak, drop out kasudahannyo picayolah ang.
Ado ciek nan manggamang nan mahantu-hantu di pikiran, yaitu dek asik cubo ka cubo, gilo dirintang hati gadang hilang tujuan nan usali, ibarat urang mambali kudo ko nak, baa urang bali kudo, dicubo nan kareh runggo dipakaikan palano sirah lalu diracak ka galanggang, lari sabaliak duo baliak lah panek kudo balapehkan. Dicakau tangguli anguih dipasangi pangaik bendi, cacek tibo salah batimpo, tinggalah kudo jo nasibnyo. Disemba pulo nan bacak putiah inyo nan bantuak rajo bajalan. Kasudahannyo lah marasai kudo sakandang kudo kuku caia pungguang malaleh, bulu kusuik ikua lah regek, ulah dek ciluah salah niat janji mukia jo bali orong sumpah bagumam baidokkan. Usah tajadi tu anak oi…. Utang lah nyato tapabuek tu nak, hukum karma lah mananti anak cucu ang pambaianyo, na’uzubillahhimin zallik.
Saketek nak, taserak ka ayah piliah, tacicia ka di japuik sawajah umua jo pangkeknyo, ado bana rumus jo ukurannyo. Slisiah umua nan ideal yaitu saparo ditambah tujuah. Aratinyo, umua padusi nan sadang elok satangah umua laki-laki ditambah bilangan tujuah. Umpamo awak baumua duo puluah, nan padusi andaklah sapuluah ditambah tujuah tapeknyo baumua tujuah baleh. Baitupun kok marapulai umua duo puluah anam, anak daro musti saparo dari duo puluah anam tigo baleh ditambah tujuah duo puluah. Umua duo puluah sadang elok, atau kok ka labiah jan banyak bana kok kurang jan sampai jauah, nak saimbang kabau jo padati. Tinggi badan pun dikaji pulo, mangko sarasi bapasangan nak elok roman baiak dipandang, jan tinggi padusi dari awak. Satidak-tidaknyo beda satampo ataupun samo saukuran. Nah itulah nak, lah ayah surahkan caro-caronyo baa manilai rang padusi ko aa cubolah nalarkan jo pikiran satitiak jadikan lauik kok sakapa turun gunuangkan sado nantun ilmu ayah.
Katahuilah nak, salain kodrat nan duriah nikah kawin ko ajaran syarak parentah langsung dari Nabi, hukumnyo wajib fardhu ‘ain nilainyo ibadah amal saleh asal kan Lillahi Ta’ala atau karano Allah, sabuah hadis mangatokan maananyo sajo ayah baco “Hai para pemuda, kato Bagindo Rasul kawinlah kalian kalau sudah mampu karena perkawinan akan menundukkan pandangan nan menjaga kehormatan, tapi kalau belum sanggup berpuasa-lah sebab puasa akan menjadi penawar”, Hadis Riwayat Bukhari Muslim.
Cukuik jaleh cukuiklah tarang bukan, bahwa gunonyo kawin diwajibkan untuak tujuan jo mukasuik manjinakkan nafsu syahwat, gejolak batin nan bakobar mahampeh gairah insan nan bak ombak parang jo pasia musim pabilo kalarainyo. Mako perkawinan adolah muaro, perkawinan adolah banda aliran bakeh lapeh saluran mandapek ridha Allah. Tapi pulo, nyampang kok jauah tak tajalang, kok ampia indak taturuik, indak mampu indak takao, ulah dek bansaik badan diri mako kito disuruah bapuaso. Dengan puaso mananggang makan kurang zat api dalam tubuah manurunkan spaning ibaraik listrik manyuruik-i kayu dalam tungku nak taduah angeknyo baro walau tak sampai mamadamkan.
Anakku, nafsu sabagai rahmat adolah anugerah Allah Ta’ala nan tak dapek dek Malaikat patuik ditarimo disyukuri malalui nikah parkawinan. Sinanlah latak kamuliaan nak, sinanlah nilai ketaqwaan mencapai derajat jo martabat, insan nan kamil sejatinyo. Tapi, nak kok indak jalanan pasa nan batampuah labuah nan golong nan baturu, mambali barang baecer manyeo sakali pakai maminjam basuko-suko alamaik panyakik nan ka buliah nak, tangguang lah AIDS jo HIV atau pun fisik nan samo lapeh kawin yes nikah no, mako jatuahlah awak ka tingkek hewan kumpua kabau jo kumpua kambiang itu istilah paliang cocok.
Satantang masalah nangko nak, harapan ayah basampaikan. Nyampang isuak umua lah cukuik sihat adoh pitih manaruah alah bamampu lahia jo batin usah ang mananti lamo bana hiduik mambujang tak babini. Sabab baalah jo baitu kok lamo biduak di kualo basauah di bawah tabiang baban indak muatan kosong angin kancang aruih bapesong lidah ombak malapia juo. Ayah takuik nak, biduak ang karam di tapi maratok pulau di subarang hanyo kok buliah pintak jo pinto, lapehkan dulu adiak padusi, awak mairiang di bulakang, baitu sifaik laki-laki hiduik di alam Minangkabau. sasuai jo zaman kutikonyo, di masyarakat alam Minangkabau sampai manjalang jo ka masuak soal jodoh kawin bakawin monopoli di tangan mamak, kok gadih lah mulai gadang satumpak umua limo baleh mulailah mamak bausaho siapolah urang ka dijapuik untuak pasangan kamanakan. Sakirolah nampak nan diangan alah basuo nan katuju sasuai pulo paretongan, mako langsuanglah batunangan. Cupak tatagak kaji si ragian takambang kaditiru hukum nyo syaraik kadipanuhi sapanjang adat nan bapakai. Parsatujuan nan kapunyo ndak paralu, ndak paralu katuju ndak katuju kok gaek baranak tujuah awak lah calon nan kaampek, tarimo sajo. Pantang bapatah kecek mamak, cilako gadih banyak cencong. Sabab indak nan cadiak dari mamak, indak nan tuo dari kako pasang sudah paku lah mati tak buliah dianjak lai. Nyampang sarupo rang anggan barani manggeleang panjang mahambuang-hambuangkan diri, mako bagilia urang mahariak batitik jo tangkai sapu atau diarak jo limau tawa disambua jo pinang tuo, dikatokan paja lah kanai urang malapeh kapandaian santuang pilalai tu agaknyo.
Baa satantang jo ayah paja, status baliau urang sumando, tugas nyo cuman manikahkan. Soal jodoh soal baralek itu urusan mamak rumah sutan tingga mangamek-ngamek. Datang tamu duduakkanlah, urang makan dibasoi, paruik sandirilah malapiak maluncua pulang karanggai.
Adapun nan bujang-bujang, jo kok dibandiang jo nan gadih. Agak mardeka pilihannyo. Hanyo dimaso kawin jolong, mamak mambari kato mati tibo maulang kaduo kali bebas mamiliah nan katuju tingga malapor ka famili. Tapi kok ado silang sangketo antaro kaum kaduo pihak, tibo parentah mancaraikan lapatkan talak sinan juo walau sadang bakasiah sayang. Itu dulu nak, dulu sangkek jaman panjajah. Alun banyak urang marantau maso adat basajaluah. Kini kok ayah liek ayah pandangi, bia di kampuang atau dirantau, nan ajuang nan darai samo sajo lah jauah bana parubahan sarupo siang dengan malam. Maso talangkai lah balipek pasangan cari surang-surang, induak bapak tingga maangguak, mamak kanduang tak dapek bunyi dunsanak tagak mahaminkan. Kok adoh pihak nan mambantah, nan tuo mahampang jalan, nan cadiak gilo mambujuak nan mudo jo karek kayu rencananyo ka jalan taruih kawin lari kini lah mode. Manga wak, atau sangajo pakai kaluan dipauik saeto tali baa nyo rang mambatakan pajalah hanyo tigo bulan tapaso baralek juo. Nan bedonyo nak, nan bedonyo dek cinta mako lai juo, cinta buto indak mancaliak marumbu dimaa tibonyo sampai disalah tak barampun urang kapia nan dipiliahnyo bakarek rotan jo famili. Ditabang kayu nan landai indak dikabuang-kabuang lai, pucuk tatanam di pamatang tabang kalian jo parangai indak kana-kana lai banyak nan ketek nan ka gadang. Jo kok dicaliak sacaro jujur nak, diukua jo pola rukun Islam sasuai pulo jo sandi dasar hak-hak asasi manusia mako sistem perkawinan urang dulu kurang adil kurang manenggang. Kabebasan wanita alah tapasuang, hak bapak dirampeh mamak urang sumando ndak bapungsi sasuai ungkapan jo kacikak urang sumando baa buliah katumbuah namun sunatullah tatap barlaku. Zaman baputa maso bareda barubah nilai bageser sakali aia gadang sakali tapian baranjak baitu papatah mangatokan. Kini panantuan jodoh di tangan anak, tangguang jawab bapak lah bulek panuah dominasi mamak lah lamo runtuah, baliau hanyo tingga lambang hak sakadar dibari tahu bukan maitam mamutiahkan. Tapi sayang, sayang baribu kali sayang ibaraik maukia talampau rawik, bak baragiah tasorong karuak. Generasi kalian kini lah malampau ukua jo jangko makan tabu jo urek-urek mandabiah manampuang darah. Sudah keterlaluan, nglunjak bahaso Betawinyo. Cobu pikia, dengan alasan hak asasi, kalian malenggang jalan surang mangikuik datak kato hati, biarkan anjing menggonggong namun khafilah jalan terus itu motto nan bapakai. Tapi kamipun ibu jo bapak mampunyai pulo hak asasi, nan kalian lanyau baok lalu. Barulah gapuak bagarundang kubangan raso awak punyo rupo jo loncek di pamatang apokah itu adil?. Bukankah latak ridho Allah diateh ridho urang tuo? Katahuilah nak, mangkonyo sampai sayang bapak inyo sarahkan anak gadihnyo ka tangan pamuda baiak-baiak panyambuang tangan asuhan. Mangkonyo cukuik samparono kasiah mande bakeh si bujang, nyo nak mayakinkan parampuan kapanyiliah badan dirinyo malanjuikkan kasiah tabangkalai. Disinilah cucuanyo curahan rila atau tapaku aliran restu nan manjadi miliak ayah bundo.
Santano kalian rompak paga kami apo ka dayo urang tuo baluluah tangih bakaluahkan. Dan baalah jadinyo isuk, jo kok tagunjam dalam ibo hati, takana jariah manggadangkan Tuhan kok berang mambangih “nazubillahi minzallik”. Dek sabab karano itu, supayo nan pai hati nak elok, nan tingga hati nak sanang, kito tarah bagian pangka disisak arah ka ujang, nan tangah samo diambiak. Caro lamo saik salayang caro baru guntiang sasiba, bapilin rila jo maaf sinan tarantang kaadilan. Yaitu, katuju dek urang ka mamakai sasuai jo urang kamamandang, itu rumusnyo. Katuju sajo dek kalian ndak sasuai jo ibu-bapo adolah mungkin pasangkan, sabaliaknyo sasuai bana jo kami ndak katuju dek kalian mustahil bisa dilangsuangkan. Mangkonyo elok nak, barilah-rilah jo mandeh kanduang basuko-suko anak jo bapak sahayun angguak famili, itulah sandi jo pondasi tampek bapijak pangka tiang tunggak nan kokoh rumah tanggo. Lamak kalian nan mamakai sanang hati kami nan mamandang sumarak nampak di nagari.
Kini nak ayah bilang ayah papakan, siapo nan haram dikawini sapanjang hukum syariat Islam, ataupun nan tacacek jo tacalo manurut adat Minangkabau, ado tigo baleh parampuan nan tidak boleh dinikahi. Yaitu, Satu Ibu nan manganduang nan malahiakan tarmasuk ibu dari ibu dan ibu dari ayah atau nenek kanduang. Nan kaduo, anak kanduang tarmasuak cucu dan katurunannyo kabawah. Tigo, dunsanak kanduang bia saibu balain ayah, atau saayah balain ibu. Nan kaampek, dunsanak padusi dari ayah. Nan kalimo, dunsanak padusi dari ibu. Nan kaanam, anak padusi dari dunsanak laki-laki atau anak pisang. Nan katujuah, anak padusi dari dunsanak padusi yaitu kamanakan. Nan kalapan, ibu nan manyusui barikuik ibu dari ibu baliau. Sambilan, dunsanak padusi sasusuan sarato anak cucunyo kabawah. Sapuluah, ibu dari istri atau mintuo, salamonyo ndak buliah. Nan kasabaleh, istri dari anak atau minantu, walaupun lah bacarai. Nan kaduobaleh, anak tiri walaupun ibunyo alah maningga ndak buliah. Nan katigobaleh, dunsanak padusi dari istri kacuali indak dipasumbayankan.
Nah itulah urang-urang nan tidak buliah dikawini, di zaman Rasulullah dan sahabat diharamkan juo mangawini para jando Rasulullah pun terlarang mengawini perempuan nan masih dalam iddah. Adopun bagi urang Minangkabau nan baradat basandi syarak, basyarak basandi kitabullah, salain dari urang nan tigo baleh ado pulo urang salapan nan bapantang sapanjang adat. Yaitu satu, urang badunsanak ibu; nan kaduo, badunsanak ayah; nan katigo jando dunsanak kacuali kalau dunsanak lah maningga; nan kaampek jando mamak bia bacarai iduik atau bacarai mati indak buliah; nan kalimo jando panghulu dalam suku aratinyo panghulu awak sandiri; nan kaanam sahabat karib ibu; nan katujuah kiliran subalah manyubalah tu lah dianggap dunsanak; nan kasalapan urang sapasukuan.
Namun didalam larang pantangan indaklah samo tiok nagari, ado nan labiah dari salapan. Ado nan buliah sapasukuan asakan panghulu la balain, ado tu. Ado pulo parjanjian duo suku nan tak buliah ambiak maambiak. Atau lain sabagainyo, manuruik paraturan suatu nagari.
Nantik di suatu maso nak, tibo di janji nan bakarang tibo di padan nan baukua sinan marawa nan baturiah kato buatan batape’i. Waang ka duduak di majlis barado’an jo tuan kari di lingkuang urang nan banyak. Di situ hadir ibu-bapak mamak jo bako handaitolan karib kerabat langkok sugalo nan patuik-patuik urang kaduo balah pihak. Salasai katubah dibacokan mairiang istighfar jo syahadat, mako di dalam bajawek salam ganggam-baganggam samo arek waang pun maucap kabul manjawek ijab calon mintuo ikolah bunyi lafaznyo:
“Aku terima nikahnya dengan mas kawin yang tersebut tunai”
Sakalimat ndak buliah putuih sahangok ndak buliah carai. Itulah ikarar janji satia. Itulah panobatan bagi rajo-rajo, itulah pelantikan caro pejabat, SK turun tugas dimulai status awak kini suami komandan di rumah tanggo.
Sasudah baijab kabul panyarahan tugas jabatan dari mintuo ka minantu lalu dibaco sumpah jabatan nan banamo ta’lil nikah, kanduangan isi di dalamnyo yaitu mambari hak kapado istri mamintak pasah talak satu kalau basuo palanggaran, apo nan dilangga yaitu anam bulan tak pulang-pulang kaba indak barito indak. Nafkah lahia tak dibari nafkah batin tak diagiah ataupun manyaki’i lahia jo batin main tangan sumpah sarapah. Kok ka jo a nyo diluluihkan nyo baia pitih saribu uang iwat tu namonyo mako jatuahlah carai sandirinyo. Mako lah lakek hitam jo nan putiah bateken batando tangan, barulah do’a dibacokan, maamin urang nan hadir maikuik sagalo Malaikat, Allah mandangan dari Ar-Rash. Saibarat malapeh kabalaia, kami nan hadir balirik di dermaga mamandang kalian naiak sampan nan surang lah tagak di nan kodoh, nan surang lah duduak di kamudi sambia badayuang ka subarang. Tangan malambai do’a mambubuang sampailah kalian ka pantai bahagia. Mandapek ampunan ridha Allah rasaki malimpah ruah, anak nan saleh dan saleha Amin, Amin Allahuma Amin.
Kok itu tajadi isuak nak, nan paralu ayah ingekkan musti nampakkan parubahan didalam laku jo parangai gaya jo sikap pambawaan. Kapatang awak ramaja kini lah jadi rang dewasa gala pusako lah bapakai. Untuak itu kok mangecek maliek-liek bagarah magak-agak bacaruik sakali jangan. Nampakkan wibawa ka nan ketek samo gadang di baso basi jo nan tuo mulia baistilah. Kalem kecek rang sinan tapi kok ota samakin dareh, ruok ka bubu balabiahan namuah bagaluik di nan rami alun patuik manyandang gala doh. Asa manampak anak gadih nan kamek nan kuniang kuak mato bak alang ka manyemba lidah nyo taulok-ulok tangannyo mangapa-ngapa tandonyo nikah ndak barakaik. Ibaraik urang baliak dari makah koee alun mandapek haji mabrur, jikok pagawai karyawan kurang loyal randah komite marusakkan korp persatuan. Ingeklah awak ko suami urang, masyarakat umum jo lingkungan lah mambao duduak samo randah tagak samo tinggi sa martabat jo pergaulan. Kanalah awak ko minantu urang, kapamenan ka babanggakan, kabacaliak-caliak dari jauah, sadarilah awak ko sumando urang, awak ko baipa bisan, awak ko basangkuik pauik, tenggang nan banyak ka gauik gapai ulah dek miang badan awak. Kok iyo awak calon pamimpin, ka jadi kapalo rumah tanggo. Pahami bana nan ka di pimpin corak tabiat jo parangai watak karakter nan padusi. Tarlabiah dahulu katahuilah tantang riwayat kajadian asa muasa samulonyo, bahwa takalo maso saisuak sangkek Adam surang diri mauni Eden Taman Firdaus, sadang nan lamak-lamak lalok Tuhan patahkan tulang rusuaknyo bagian nan kida paliang bawah, mako tarjadilah Hawa. Baitu Tuhan manarangkan, sacaro filosofi kejiwaan, sifat-sifat padusi indak jauah barubahnyo jo sifat asa kajadian. Tulang rusuak itu panjangnyo sajangka labiah lawehnyo sajari kurang bangunnyo bungkuak salayang, diluruihkan raso tak mungkin dibengkokkan bapantang pantah, lunak-lunak kareh malantiang, sabantuak busua induak panah. Itulah isyarat klisenyo baoan watak parampuan. Inyo kareh tapi mahayuak bak per wajah basusuk inyo pendek tapi lajangnyo jauah malayang, inyo egois, inyo manjo, cengeng, paraso hati, paijok, ingin dilinduangi. Mangko kok lai bapakai sifaik saba malakok jo kasiah sayang pahami kiek manjinak-i mako dibaliak nan lamah lambuik tasimpan daya kakuatan labiah bak bom jo mariam jan dek awak manembakkan.
Nan kausah sakali jangan, mamaso jo kakarasan main tangan balapuak lapak main kato manyumpah-nyumpah. Di muko bakcando takuik dihati nio mambarontak, tubuah nyo dapek dipasuang batin tak mungkin di tunduakkan itulah inyo parampuan. Untuak mambuka palang hati nak masuak ka ruang jiwa, ado pitiuah ka dipakai yaitu ampek tagah jo larangan, ampek pulo suruahannyo. Adopun ampek nan terlarang, partamo usah panyabuik padusi lain pambandiang-bandiang jo nan dulu, pacar lamo cewek saisuak kawan samaso bujang-bujang nostalgia sangkek sekolah, usah. Kunci areklah dalam-dalam simpan di gauang lubuak hati bak bunyi sibuah pantun koto ka ciek jo balai belo tigo jo kampuang paninjaiuan usah tabatiak tabarito bialah luluah di ganggaman. Paliang sakik dek ang padusi kalau miliaknyo digaduh-gaduh punyo sarikaik jo nan lain walau bayangan namo sajo, itu ciek. Nan kaduo, usah pamuji bataruih tarang, atau pancacek bakaleperan. Kalau istri disanjuang-sanjuang dipuji bamuko-muko, alamaik ka tinggi gabubunyo bisuak kok lupo jo daratan tibo sombong ongeh takabua, sabaliaknyo nyampang basuo tak katuju nan laia atau nan batin usah dicacek tembak lapeh. Tarumuak bana pikirannyo datang lah minder randah diri bak ayam kalah jo sabuang. Tapi kok manyanjuang salayang sajo ijan bakasan sambuang paran kok mancacek maagak-agak jo sindia lalu karundiang lapia baliau sambia galak, tu. Nah nan katigo, usah palecehkan di muko rami, ko no lah dakek dipabisan sabagai misal jo umpamo dikatokan pajako tinggi rasakiee ko mah sajak babaua udi taruih galeh susuik jua bali kandua raso tabali kabau punco. Ndak buliah tu nak, ndak buliah. Kalaulah awak marandahkan urang lalu sato malanyau, jatuah merek kabua raginyo sadangkan masih kadipakai laki nan pandia kecek urang. Nan kaampek, usah ringan tangan, iko nan paliang ayah bandi ko. Sajak sahari dalam rahim taruih manganduang malahiakan induaknyo taseso siang malam bapaknyo marasai cari makan kini lah gadang gadih rancak diagiahkan nyo elok-elok tibo dek awak dilampangi, biadap. Ang tau, inyo tu banyak nan punyo tu, salain dari mandeh jo bapak inyo tu punyo kaumnyo, inyo tu punyo negara, inyo tu punyo Tuhan Allah. Lamak-lamak sajo manangani, taroklah dosonya ndak taampunkan, ulahnyo malampau bateh, ndak mungkin tabantuak lai sarahkan baliak ka bapaknyo, pulangkan mandat kanan punyo. Tapi usah disakik-i urang, ijan dilampang-lampang anak urang, sabab istri bukanlah hewan nan tahan pukua tapi manusia nan tahan kieh, ingek tu dek ang.
Kamudian nan dari pado itu, adopun ampek nan basuruah. Partamo, turun tangan kalau nyo sasak. Antaro suami di satu pihak dengan istri di pihak lain, lah batantu bidang karajo lah nyato tugas surang-surang. Suami mencari nafkah, nan jauah kadiampiakan, nan tidak kadiadokan, batenggang usaho jo kalakah. Istri mauruih rumah, mamasakkan barang nan matah, manyusun, maatok jo maatun, mambagi, maagak, maagiahkan. Mako tagaklah di kakok masiang-masiang, usah sarupo gotong royong kian gamak kumari kaca, nan papa mancingok paja, nan mama mangapiang kayu, jaan tu. sumbang jo jangga dipandangi. Akan tetapi, nyampang istri kurang sehat, lamah-lamah baru basalin atau karajo talampau sibuk bangkalainyo duo jo tigo, cucian sadang batumpuak, nasi lah patuik di kadangi, samba anguih, tareka iduik, paja nan ketek digendongkan uni nyo gilo maranyah, nan tuo mintak jajan, apaknyo manonton tipi itu namonyo bapak mada. Saat-saat ndak bak nantun nak, kito mustilah turun tangan tanggulangi apo nan mungkin paliang kurang manyapu-nyapu manggiliang lado ndak salah manyuci piriang patuik sajo apolai manggosok manareka prihatinlah jo bini awak, payah jadi rang padusi tu. Aa iko ciek lai, alah manjadi kodrat alam nak, kok istri mulai manganduang banyak lah tingkah jo parangai barubah sifaik sakutiko ulah cando babuek-buek kadang-kadang katonyo awak busuak, manjajok satangah mati, ado kalonyo sayang bakalabiahan ndak buliah kalua rumah, kandaknyo tak masuak aka, tangah malam mintak es krim, taragak jo ampiang dadiah kama dicari di jakarta, alah musim mintak durian susu kudo tolong carikan minyak bensin bajilek-jilek, pendeknyo macam-macamlah parangainyo. Nyampang basuo nan baitu nak, musti saba yo nak, saba. Itu ujian calon ayah tu, bak palonco di mahasiswa mamutuih silek jo pandeka. Makonyo ayah ingekkan, usah batangka basiarak, kok non baganyi jo bacarai karano urusan tetek bengek. Patah kamuniang junjuang siriah, jelo-bajelo kailaman, sapatah kaji basalisiah usahlah surau ditinggakan. Nan katigo, aja bagaua jo ipa bisan, suruah inyo bamasyarakat, jarang bana urang nan mampu marukunkan istri jo mandehnyo. Itu sababnyo timbua kacikak kahandai-handai di tapian katonyo antaro induak jo bini urang jo batin basumbaean. Apo sababnyo, sababnyo karano mereka nan baduo raso samiliak samo punyo barabuik kasiah diri awak, hak ibu raso talenggang dek tibo padusi lain padohal inyo nan manggadangkan. Istripun raso mamiliak-i. Sacaro hukum jo syarak sapanjang adat jo undang, suami hak dek istrinyo indak siapo ka mamisah. Kaduonyo batua, kini satu daerah duo tuan surang kasiah nan ciek sayang ibu ingin maatur anak istri mandeen mangapalo baenjo-enjo kaduonyo. Iyokan kecek rang gaek, batabua-tabua laki-bini diacuahkan amai paja durako ka mandeh kanduang ndak ciek jo nan ka elok. Mako ayah ingekkan pandai-pandai jadi gubalo nak, usah kandua tagang salapik paharek pilin silaturahim. Di aja makan sadaun tapi usah sakandangkan, ma’ananyo adil-adil tagak di tangah jan oleang bapindirian pakaikan sifaik bijaksano adokan pendekatan psikologis ratangkan jambatan batiniah, hanyo usah talampau kareh kok non pulo iduik sarumah, arek-arek lungga mangkonyo elok. Nah caro baipa jo babisan, biasokan jalang manjalang, tanamkan raso ukhwah sahinggo hilang kacimburuan terwujud keserasian dalam keluarga besar ipa-bisan. Nak nyo batumbuah kapandaian batambah pangalamannyo, istri diaja bamasyarakaik apo kok itu darmawanita, di PKK, di perkumpulan, di pengajian majlis ta’lim atau di kegiatan olah raga di arisan di julo-julo, pendeknyo asalkan basifaik positif palapeh. Tantu sajo dimonitor dari jauah jan kumat panyakik induak-induak. Aa panyakik induak-induak, partamo bajoak, batandiang lagak, nan kaduo bagunjiang mancukia urang. Dek asik ota ka ota lupo tugas di rumah tanggo, tapaso makan kalapau sinan bamulai basisangek, hati-hati nak. Lah, aa iko nan panghabisan nan kaampek bakato baiyo bajalan bamulah pakaikan sifaik musyawarah, walaupun awak pamimpin kecek awak, pucuak bulek di rumah tanggo bisa maitam mamutiahkan tapi indak buliah bakato surang mandeen bahati ciek, jangan. Mamakan usah mahabiahkan, manabang indak buliah marabahkan. Diktator awak tu namonyo, sadangkan adat bawasiat, nak tuah kato sapakaik, cilako kaji baselang. Syarakpun ado manyuruah, “syura bainahum” bermusyawarahlah antara kalian, itulah inyo demokrasi caro negara baiyo-iyo bahaso awak disinan rahmat ka turun. Apopun langkah ka ditampuah, rencana proyek gadang soal rumah soal usaho, atau urusan ketek-ketek mamiliah warno kain saruang, umpamonyo. Sadonyo musti jo mufakaik jo musyawarah. Nyampang putusan lah diambiak dek awak nan tau masalahnyo. Atau dek sifatnyo darurat musti diambiak kasimpulan, musyawarahpun paralu walau sakadarn formalitas. Saindak-indaknyo mambari tahu. Bahkan, bahkan kok anak kalaulah gadang wajib diajak bamufakaik usah dibaok lalu sajo. Insya Allah nak, kok nan ampek tagah lai tainda, ampek suruah lai tapakai, lidah masin kato badanga wibawa tumbuah di keluarga suami teladan kecek urang.
Baitulah nak, dek hari lah laruik juo. Ayah tak lamo ka mangecek lah hampia tibo di jangkoan jam habih kutiko sampai rundiang usai di caro tamaik surah baranti nyo lai. Tapi sabalun bakasudahan terakhir ayah ingekkan adopun laki-laki di tanah Minang, mamikua banyak tangguang jawab, disampiang istri jo anak-anak, ado dunsanak kamanakan, sarato bakaum famili, taruih bakampuang bahalaman. Basuo dalam pantun papatah, kaluak paku asam balimbiang, timpuruang lenggang-lenggangkan, dibaok nak rang saruaso, anak dipangku kamanakan dibimbiang, urang kampuang dipatenggangkan, tenggang nagari jan binaso. Aratinyo, samantaro mauruih rumah tanggo nan mutlak wajib paralu kito dituntuik sacaro moral mambela dunsanak kamanakan, bahkan sacaro materil kalau kaadaan nan mangandak-i. Masyarakatpun disambiakan nak, caro balabuah batapian, caro bakampuang banagari, urusan sosial jo lingkungan, usah awak nak iduik surang, usah. Asa lai beres anak bini, urusan urang masa bodo. Dusanak marando tak diuruih rang gaek tarlantar tak piduli alek urang indak dituruik kamatian pantang manjanguak. Gotong royong sakali haram jangan nak. Usah, ayah tak suko tantang itu, singkek langkah sampik bakisa kucuiklah bumi alam nangko, tibo giliran waang susah langau ijau tak ka mangarongong, pitih nan indak laku lai picayolah ka ayah.
Satantang diri badan ayah, usah dihirau dikhayakan salagi bagarak tulang nangko alun kamakan rumpuik ragek kalian nan indak dibabani. Namun, kok umua singkek capek baminto ayah bapulang labiah dulu, amak ang ameik dicayahkan itu pitaruah dari ayah tu. Kok waang nak tau juo nak, tigo puluah tahun kami babahua banyaklah tangih dari galak, rintang jo bansaik nang ko juo dek senjang kumari sayuik dunia urang indak tabandiang. Balahia manapi-napi, katangah takuik jo galombang, jo tangan kami bakayuah nak, abiah sampan ganti jo upiah, sampai lah kalian di sumbarang. Walau baitu panangguangan saseyuik baliau tak mangaluah, sadaceh indak panyasalan. Ayah pun manenggang lahia batin lalu ta darek jo tahariak alun tajantiak sasek tangan ko nan hati nyo tasaki’i, demi Allah alun pernah. Dek sabab karano itu bela amak ang sampai-sampai uruih jo jari nan sapuluh haram rilah ayah tak rila dunia akhirat haram tak izin nyampang kasiah basarayokan di panji jompo inyo bagaluang, awas waang.
Iko nan panghabisan nak, tutua habih kalimaik sudah rundiang indak barulang lai, dangalah sabuah nangko. Yaitu, kok tasabuik hiduik ka mati tabayang nasib di akhirat, cameh tibo gamang pun datang antah kabaa kok isuaknyo. Lorong di badan ayah tapek bak pantun-pantun urang, maninjau di lingkuang bukik tampak nan dari puncak lawang di dunia bansaik malilik ka mati amalan kurang. Sapanjang kaji nan badanga hadis nan saiah dari Nabi kok sampik mungkin malapangi barek kok lai maringankan, hanyo tigo nan ka manolong nak. Manolah jinih nan tigo, partamo sadakah jariah, kaduo ilmu nan bermanfaat, katigo doa anak nan salihah. Dek seso sapanjang hari indak talakik basidakah untuak kalian sajo tak cukuik konon mangana urang lain. Tasabuik ilmu nan baajakan itu nan jauah sarik bana, sikola tangguang mangapalang mangaji tak sampai katam, pangalaman bakurang-kurang. Antah kok lai nan katigo nak, do’a kalian nan baarokan kok buliah pintak jo pinto sakadar sataguak aia pangipeh angek di kubua tanyo kok lai tapalapeh, kirimi do’a sapatagak. Apolah lafaz do’anyo waang kan alah tau juo. Rabbighfirli wali walidayya warhamhuma kama rabbayani saghira “Ya Allah ya Tuhan ku, ampunilah dosa-dosa ku, ampunilah kedua orang tua ku dan sayangilah mereka sebagaimana mereka telah menyayangiku sewaktu aku kecil”. Tolong yo nak, tolong ciek nan tu lah pintak ayah, nan lain kalian tak barutang ridha jo maaf pamanuhi.
Nah sakian sajolah, disiko sayok patah tabang baranti, paelang marapek di kualo pasan cukuik wasiat sampai pitaruah sagitu sajo tiang dek anak maaf-maafkan. Wassalamu’alaikum Wr.Wb


text: 1Dek kamurahan ati Allah, kami bisa mangarajokan karajo ko. Itu sabauknyo kami indak putuih aso. 2Ka-mi indak mamakai caro-caro buruak nan mamalukan. Kami bakarajo indak jo tipu dayo doh, atau mamuta-baliak-kan kato-kato Allah. Kami malayani Allah jo ati nan barasiah, sasuwai ma-nuruik kahandak Baliau. Dek kara-no itu, kami ma-arokkan kasadonyo urang manilai kami jo sacaro elok di dalam ati keteknyo. 3Jikok Injil nan kami baritokan tu, alun juwo lai da-pek dipahami dek urang, mako, ha-nyo urang-urang nan sadang manuju kabinasoan sajolah, nan indak ka da-pek mamahaminyo. 4Dewa jahek nan manguwasoi dunia ko, manutuik pikie-ran urang-urang nan indak picayo tu. Inyolah nan ma-ambek-ambek urang-urang tu, supayo urang-urang tu in-dak manampak cahayo tarang dari In-jil tu, tantang kabasaran Isa Almasih, nan adolah marupokan gambaran Allah. 5Barito nan kami kabakan tu, indak doh barito tantang diri kami sandiri. Barito tu, adolah barito tan-tang Isa Almasih; baraso nan Baliau adolah Tuhan; nan kami adolah pa-layan-palayan angkau, dek karano di Baliau. 6Allah nan bakato, ’Andaklah dari nan kalam tabiklah tarang, ” Allah itu pulolah, nan manabikkan tarang tu di dalam ati kito, supayo pikieran kito manjadi tarang, untuak mama-hami kamuliyaan Allah, nan bacaha-yo di roman muko Isa Almasih. 7Tapi, arato rohani nan mulie tu, kami bawok dalam diri kami nan in-dak ba-arago ko, nan dibuwek dari tanah. Jo caro nan baitu, mako, nya-tolah baraso kabasaran kuwaso tu, ba-rasa dari Allah, sarato indak doh di diri kami. 8Kami disarang dari saga-lo piyak, tapi, nan kami indak tasapik doh. Kami ilang aka, tapi, indak sam-pai putuih aso doh. 9Banyak nan ma-musuahi kami, tapi, kami tatauk ado mampunyoi kanti. Biyapun acok kami di-ampehkan sampai tatilantang, ta-pi, nan kami indak mati doh. 10Buliah dikatokan taruih manaruih kami ma-rasokan di tubuah kami, baa sakiknyo Isa Almasih ka mati, supayo iduik Ba-liau pun manjadi nyato di dalam tu-buah kami. 11Dalam iduik kami, ka-mi taruih di-ancam dek mauik dek karano di Isa Almasih, supayo jo caro nan baitu, iduik Isa Almasih pun da-pek dinyatokan, di tubuah kami nan indak kaka ko. 12Jadi, aratinyo bana, mauik sadang basitungkin dalam di-ri kami mangarajokan karajonyo, tapi, nan kami basukocito, dek karano nan sabananyo, iduik nan sajatilah nan sadang basitungkin bakarajo di dalam diri angkau. 13Di Alkitauk tatulih kato-kato nan bakcando iko, ”Dek karano ambo ba-iman, itu mangkonyo ambo mange-cek.” Mako, jo sumangaik iman nan bakcando itu pulo, mangko kami ma-ngecek, dek karano kami layi ba-iman. 14Kami yakin, baraso Allah nan lah ma-iduikkan Tuhan Isa Almasih dari kamatian, ka ma-iduikkan kami pulo baliak samo-samo jo Isa Almasih, sa-rato ka mambawok angkau sarato jo kami ka adok-an Baliau. 15Kasadonyo tu adolah untuak kaparaluan angkau. Dek karano, samakin banyak urang nan mangalami kasiah Allah, sama-kin banyak pulo dowa syukur nan di-sampaikan kabake Allah; jo caro nan baitu Allah dimuliekan. 16Itulah sabauknyo mangko kami indak putuih aso. Biyapun jo sacaro layie kami samakin batambah san-sai, tapi, jo sacaro batin kami dija-dikan baru satiyok ari. 17Dek kara-no, kasansaroan nan indak sabarapo ko, nan kami alami hanyo untuak sa-mantaro, isuak ka ma-asiekan untuak kami, suatu sukocito luwa biaso nan kaka. Sukocito tu jauah labiah ma-limpah, jikok dibandiangkan jo ka-sansaroan nan kiniko. 18Dek karano, kami indak mamparatikan doh saga-lo parkaro nan kaliyatan, tapi, kaba-ke nan indak kaliyatan. Nan kaliya-tan tu hanyo tahan samantaro, tapi, nan indak kaliyatan tu, kaka untuak salamo-lamonyo.


text: 1Tibo di Ikonium, Paulus jo Barnabas basuwo pulo jo masalah nan bakcando dulu. Inyo tu bi payi pulo ka rumah ibadaik urang Yahudi, inyo tu bi mangecek pulo bakcando nan talah sudah, sainggo banyak urang Yahudi, sarato jo urang nan indak Yahudi, nan bi picayo kabake Isa Almasih. 2Tapi, urang-urang Yahudi nan indak namuah picayo, inyo tu bi ma-asuang-i urang nan indak urang Yahudi, sainggo urangurang tu jajok kabake urang nan ba-iman kabake Isa Almasih. 3Dek karano itu, Paulus jo Barnabas agak lamo di sinan tu. Inyo tu jo sacaro barani babicaro tantang Tuhan. Mako, Tuhan pun manyatokan pulo kuwaso-Nyo, baraso, barito tantang kasiah Tuhan nan dikabakannyo tu, iyo sabana-bana batua; Tuhan mambarikan kuwaso kabake inyo tu untuak bi mampabuwek mukjizat-mukjizat, sarato jo sagalo parkaro nan luwa biaso. 4Tapi, panduduak kota tu, bi balawan sasamo inyo; ado nan bapiyak kabake urang-urang Yahudi, ado pulo nan bapiyak kabake rasul-rasul. 5Mako, urang-urang Yahudi, sarato jo pamimpin-pamimpinnyo, samo-samo jo urang-urang nan indak urang Yahudi, bi basupakaik untuak ka manangani, sarato ka mamungkangi rasul-rasul tu jo batu. 6Tapi, rasul-rasul tu tawu, jo rancana urang-urang tu, mako, inyo tu bi ma-inda ka Listra, sarato jo ka Derbe, iyolah kota-kota di Likaonia, sarato ka daerah di sakuliliangnyo. 7Tibo di sinan tu, inyo tu bi mambaritokan Injil pulo. 8Di Listra ado surang laki-laki, nan kakinyo lah lumpuah sajak dari layienyo, sainggo inyo alun panah bisa bajalan, dek karano kakinyo sangaik lamah. 9Urang tu duduak di sinan tu mandangakan Paulus mangecek. Paulus maliyek baraso urang tu picayo, nan dek karano itu urang tu dapek dicegakkan. Paulus mancaliak kabake urang tu, 10jo suwaro nan kuwaik Paulus bakato, ”Tagaklah jo kaki angkau!” Mako, urang tu manggalosang tagak, sudah tu inyo bajalan. 11Kutiko urang nan banyak lah maliyek, apo nan dipabuwek dek Paulus, mako, inyo tu bi basorak dalam bahaso Likaonia, ”Dewa-dewa lah turun ka dunie dalam ujuik manusia.” 12Mako, inyo tu bi manamokan Barnabas Zeus, nan Paulus inyo namokan Hermes, dek karano inyolah nan mangecek. 13Imam dewa Zeus, nan kuilnyo talatak di adok-an kota, tibo mambawok babarapo ikua jawi jantan, sarato jo karangan bungo ka pintu kaporo kota. Inyo nak sato pulo samo jo urang nan banyak tu, untuak mampasambahkan karoban kabake rasul-rasul. 14Kutiko Barnabas jo Paulus ma-ndanga, apo nan nak ka dipabuwek dek urang-urang tu, mako, inyo balari ka tangah-tangah urang nan banyak tu, sambia mancabiak-i bajunyo, sarato jo ma-ariak, 15”Oih angkau kasadonyo, baa mangko angkau pabuwek nan bakcando iko? Kami ko manusia biaso pulo nyo ko, samo jo bakcando angkau! Kami datang kamari untuak mambaritokan Injil kabake angkau, supayo angkau ma-antikan karajo-karajo nan indak bapayidah, sarato datanglah kabake Allah nan iduik, nan manjadikan langik jo bumi, sarato lauik jo sagalo isinyo. 16Pado maso nan lampau, Allah mampadiyakan sajo banso-banso iduik manuruik sasuko atinyo surang-surang. 17Tapi, Allah indak lupo doh mambari tando-tando, tantang adonyo diri-Nyo, iyolah jo sacaro babuwek baiak. Baliau manurunkan ujan dari langik, Baliau mambari asie tinaman pado musinnyo, untuak angkau. Baliau manyadiyokan makanan untuak angkau, nan ati angkau disanangkan pulo.” 18Tapi, jo kato-kato nan bakcando itu pun, sulik juwo lai dek rasul-rasul tu managahkan urang-urang tu, untuak mampasambahkan karoban kabake inyo tu. 19Babarapo urang Yahudi nan datang ka Listra dari Antiokhia di Pisidia, sarato nan dari Ikonium, inyo tu bi mampangaruahi urang nan banyak tu, sainggo urang banyak tu bapiyak kabake inyo tu. Urang-urang tu mamungkangi Paulus jo batu, kamudian, inyo irik kaluwa kota. Inyo tu bi manyangko Paulus lah mati, 20tapi, di kutiko urang-urang ba-iman bi tagak di sakuliliang Paulus, inyo tasintak, mako babaliaklah inyo ka kota. Bisuak arinyo inyo barangkek ka Derbe, samo-samo jo Barnabas. 21Di Derbe Paulus jo Barnabas mambaritokan Injil, sambuah urang nan manjadi picayo kabake Isa Almasih. Sasudah tu, inyo tu babaliak ka Listra, kamudian ka Ikonium, sudah tu ka Antiokhia di Pisidia. 22Di kota-kota tu, inyo tu bi manguwaikkan ati pangikuik-pangikuik Isa Almasih, sarato mambari nasiyaik kabake urang-urang tu, supayo tatauk taguah ba-iman kabake Isa Almasih. ”Sambuah parasaian nan ka ditangguangkan dulu, sabalun kito marasokan sukocito Karajaan Allah, ” bakcando itulah rasul-rasul tu, mambari pangajaran kabake pangikuik-pangikuik Isa Almasih nan di kota-kota tu. 23Di satiyok-tiyok jamaat, Paulus jo Barnabas ma-angkek pamimpin-pamimpin, untuak jamaat-jamaat tu. Sudah tu, jo sacaro badowa, sarato jo bapuwaso, inyo tu bi manyarahkan pamimpin-pamimpin tu kabake Tuhan nan inyo tu picayo-i. 24Sasudah tu, Paulus jo Barnabas manaruihkan pajalanan, inyo tu bi malalui daerah Pisidia, sarato taruih ka Pamfilia. 25Sasudah inyo tu bi mambaritokan kato-kato Allah di Perga, mako, inyo tu payi ka Atalia. 26Dari sinan tu, inyo tu balayie baliak ka Antiokhia. Itulah kota tampaik inyo tu dulu, disarahkan kabake rahmaik Allah, supayo inyo tu bi mangarajokan karajo, nan kiniko lah disalasaikan dek inyo tu. 27Kutiko lah tibo di Antiokhia, inyo tu bi mangumpuakan urang-urang dari jamaat tu, sudah tu, inyo tu bi mancuritokan kasadonyo, apo nan lah dipabuwek dek Allah malalui inyo tu. Inyo tu bi mancuritokan pulo, tantang baa caronyo Allah lah mambukak jalan, supayo urang-urang nan indak urang Yahudi, bi picayo kabake Isa Almasih. 28Lamo juwo Paulus jo Barnabas, bi tingga samo-samo jo urang-urang ba-iman nan di kota tu. RIWAYAIK RASUL-RASUL


text:
2x11 Kayu Tanam, Padang Pariaman
2x11 Kayu Tanam adalah nama untuk sebuah kecamatan yang di Kabupaten Padang Pariaman, Provinsi Sumatera Barat, Indonesia.
Sejarah[sunting | sunting sumber]
Kecamatan ini merupakan hasil pemekaran dari kecamatan 2x11 Enam Lingkung dan memiliki wilayah terluas di Kabupaten Padang Pariaman. Di kecamatan ini terdapat sebuah lembaga pendidikan yang didirikan sejak zaman penjajahan Belanda yaitu INS.
Geografi[sunting | sunting sumber]
Adapun batas-batas wilayah dari Kecamatan 2x11 Kayu Tanam adalah sebagai berikut:
Pranala luar[sunting | sunting sumber]
- (Indonesia) Situs web resmi Kabupaten Padang Pariaman